زانۆن ، ئه‌رژه‌نتین – www.facebook.com/anarkistan.net ***** sekoy-anarkistani-kurdiy-zman@riseup.net\n23/05/2021 Anarchistan ئەنارکیستان\nزانۆن ، ئه‌رژه‌نتین\nMarie Trigona 20.03.2004\n20/09/2004 وه‌رگێرانی له‌ئاڵمانییه‌وه\nله‌ته‌مومژی به‌یانییه‌کی ساردی زستاندا کارگه‌رانی زانۆن بۆ کارخانه‌که‌یان ده‌چن. ئه‌مه‌یه‌که‌م شیشت (وه‌جبه)ی کاتژمێر 6 – 13یه. زانۆن کارخانه‌یه‌کی کیرامیک(فه‌خفوری)سازییه که کارگه‌ران‌به‌ڕێوه‌ی ده‌به‌ن. له‌ده‌رگه‌ی کارخانه‌کارگه‌ره‌کان سڵاو له‌و پیاوانه ده‌که‌ن، که‌بۆ پاسه‌وانی‌و تۆماری هاتنه‌ژووره‌وه‌ی کارگه‌ره‌کان دانراون. له‌مارسی 2002ه‌وه‌کارگه‌رانی زانۆن بێ خاوه‌نکار، بێ به‌ڕێوه‌به‌ر، بێ چاودێریکه‌ر به‌رهه‌م دێنن. کارخانه‌که که‌وتۆته چۆڵه‌وانییه‌کی گردۆڵکه‌یی ئه‌رژه‌نتین، خوارووی ناوچه‌ی نیوکوێن Neuquén. گه‌وره‌ترین کارخانه‌ی ئه‌و هه‌رێمه‌یه. پاش ململانێیه‌کی درێژخایه‌ن له‌گه‌ڵ خاوه‌نه‌کانی له‌سه‌ر کرێی نه‌دراوی چه‌ند مانگه‌ی کارگه‌ره‌کان و داخستنی له‌ناکاوی کارخانه‌که، کارگه‌ره‌کان له‌پاییزی 2001دا بڕیاریاندا ده‌ست به‌سه‌ر کارخاکه‌یاندا بگرن. به‌مه‌مۆرکی دژه‌سه‌رمایه‌یی ڕاپه‌ڕنیان نیشانی گشت کارگه‌رانی جیهان دا :\nمرۆڤه‌به‌رهه‌مهێنه‌ره خۆ ڕێکخه‌ر و خۆبه‌ڕێوه‌به‌ره‌کان باشتر به‌رهه‌مدێنن. “ئێمه‌ئه‌م دووڕیانه‌مان له‌به‌رده‌مدا بوو، لێره‌بمێنینه‌وه‌و خه‌بات بکه‌ین یا بڕۆینه‌وه‌ماله‌وه. من ده‌متوانی بڕۆمه‌وه‌ماڵه‌وه، به‌ڵام بڕیارمدا، لێره‌له‌کارخانه‌دا بمێنمه‌وه‌و خه‌بات بکه‌م. له‌و 15ساڵه‌ی، که‌من له‌م کارخانه‌دا کارم کردووه، فێربووم به‌رگری بکه‌م، خه‌بات بکه‌م”، ڕۆزا ڕیڤێرا Rosa Rivera ئاوا خۆڕاگری کردووه. وی یه‌کێکه له‌و 15 ژنه‌ی ناو 300 کارگه‌ر‌ی کارخانه‌که. “خاوه‌نکار هیچکات باجیان نه‌داوه، هه‌روه‌ها له‌سه‌رده‌می سه‌رۆک کۆماری پێشوو Raul Menem دا ملیۆنه‌ها دۆلاریان وه‌ک پشتیوانی مالی وه‌رده‌گرت. چه‌وسانه‌وه‌ی کارگه‌ران زۆر توندوتیژ بوو. شیرکه‌ت Mapucheی وڵاتی دزی، بۆ ئه‌وه‌ی که‌ره‌سته‌ی خاو بۆ کارخانه‌ی کیرامیک به‌ده‌ست بێنێ”. ساڵی 2001کاتێک ئابوری ئه‌رژه‌نتین تاڵانکرا (سنوره‌کان خرانه‌ژێر پێی مۆنۆپۆله‌کانی بازاری ئازاد kollabierte)- نه‌ک یه‌کگرتنی شیرکه‌ته‌سه‌ربه‌خۆکان – کۆمه‌کی سۆشیال زیاتر ڕژا، خاوه‌نانی زانۆن بڕیاریاندا کارخانه‌کان داخه‌ن و کارگه‌ره‌کان وه‌ده‌رنێن، به‌بێ ئه‌وه‌ی کرێی دواخراوی چه‌ند مانگه‌یان قه‌ره‌بوو بکه‌ن. له‌ئۆکتۆبه‌ری 2001دا 266 که‌س له‌کۆی 331 کارگه‌ر بڕیاریاندا، به‌رده‌وام بڕۆنه کارخانه بۆ سه‌رکار – بۆ سه‌ر شوێنکاره‌کانی خۆیان. کارگه‌ره‌کان چوار مانگ له‌به‌رده‌م ده‌رگه‌ی کارخانه‌که‌دا مۆڵیان خوارد، به‌یاننامه‌یان بڵاوده‌کرده‌وه‌و به‌شێکی جاده‌یه‌کی گشتی (Autobah)ێکیان داده‌خست، ئه‌وه‌ی که‌ده‌چووه پایته‌ختی ناوچه‌ی نۆیکوین. بڕیاره‌که‌یان، به‌رده‌وام بوون له‌ژێر چاوه‌دێری کارگه‌ریدا ، له‌و کاته‌دا که‌وتبووه‌ژێرکارایی ڕوداوه‌کانی وڵات – کارایی خرۆشانی گه‌ل له/20ی دێسه‌مبه‌ری 2001دا، که ماوه‌یه‌کی که‌م پاش ئه‌وه شه‌پۆلی ده‌سبه‌سه‌راگرتنی کارخانه‌کان و کۆبونه‌وه‌ی گه‌لی و یه‌کگرتنی بێکاران و ڕێکخراوبوونیان به‌دوایدا هات.\nFransisco Mollinas ئاوای گێڕایه‌وه ” کاتێک که‌ئێمه گه‌ڕاینه‌وه‌ناو کارخانه، له سنورێکی دیاریکرادا، ده‌ستمانکرد به‌فرۆشتنی به‌رهه‌مه ئاماده‌کراوه‌کان. به‌ڵام کاتێک که‌گشتی فرۆشرا، له‌خۆمان پرسی، چی بکه‌ین، خه‌بات بکه‌ین بۆ کۆمه‌کی بێکارییه‌کی 150 پێزۆ (Peso)یی (که‌نزیکه‌ی 50 دۆلاری ئه‌مریکییه) یان کارخانه‌که‌بخه‌ینه‌وه‌گه‌ڕ؟” . له‌مارسی 2002دا کارگه‌رانی زانۆن گه‌ڕانه‌وه ناو کارخانه‌که‌یان‌و به‌رهه‌مهێنانیان خسته‌وه‌گه‌ڕ. “ئه‌مه شه‌ڕه‌له‌دژی دووره‌په‌رێزی -ده‌ست به‌کڵاوه‌وه‌گرتن- ، دژی هه‌موو شتێک، دژی ئه‌وه‌ی که‌ئه‌وان له‌سه‌ره‌وه‌ئێمه ناچار ده‌که‌ن. لێرۆکانه، له‌م کارخانه‌یه، خه‌بات بۆ مرۆڤی نوێ ده‌که‌ین”. کاتێک که به‌بێ خاوه‌نکار ، بێ به‌ڕێوه‌به‌ر، ده‌ست به‌رهه‌مهێنان کرا، له چوارچێوه‌ی کارخانه‌که‌دا په‌ی به‌په‌یوه‌ندی و هه‌ڵسوکه‌وتی نوێ برا. له‌گه‌ڵ تێکشاندنی پله‌به‌ندی ڕێکخستن، به‌هره‌کێشی‌و دابڕانیش له‌نێوچوون. کارگه‌ره‌کان چۆنیه‌تی کۆنتۆڵکردنی کارگه‌رانیان پێشتر له‌لایه‌ن کارخانه‌وه ده‌گێڕایه‌وه، بۆ نمونه‌ده‌بوو یونیفۆرم(جلوبه‌رگی تایبه‌ت) به‌ڕه‌نگی دیاریکراوه‌وه بپۆشن، بۆ ئه‌وه‌ی ده‌ستبه‌جێ، دیاربێ، کارگه‌ره‌کان هی کامه‌به‌شن. قسه‌کردن له‌گه‌ڵ کارگه‌ری به‌شێکی‌تر قه‌ده‌خه‌بوو. له‌نوسینگه‌ی کارخانه‌که‌کیرامیکێک که وێنه‌ی پیاوێکی گه‌نج Daniel ی تیا نه‌خشێنرابوو، هه‌ڵواسرابوو. نوسینه‌کانی یاداوه‌رییه‌ک بوون بۆ وی. Daniel هاوکارێک بوو، که له‌ناو کارخانه‌دا مرد. جاران به‌رهه‌مهێنان وا دامه‌زرابوو، که‌گرنگ ئه‌وه‌بوو قازانجی خاوه‌نکار زیاد بکات. تا ئه‌و ڕاده‌یه‌ی که بۆیان ده‌لوا، مانگانه‌یان له نزمترین ئاستدا ڕاده‌گرت، ئاسایش و پاراستن بۆ کارگه‌ران له ئارادا نه‌بوون. کارگه‌ران له‌ژێر فشاردا بوون، هه‌رده‌م ده‌بوو زیاتر به‌رهه‌م بهێنن – ئاوا له خێرایدا‌که‌سیان پاشه‌که‌وت ده‌کرد . هه‌لومه‌رجی کار، پێش ئه‌وه‌ی کارگه‌ران ده‌ست به‌سه‌ر کارخانه‌که‌دا بگرن، به‌ڕێژه‌ی مامناوه‌ندی 25 -30 ڕوداوو له‌مانگێکدا ڕویانده‌دا، به‌ڕێژه‌ی مامناوه‌ندی له‌ساڵێکدا که‌سێک گیانی له‌ده‌ست ده‌دا. له‌و کاته‌وه‌ی له‌زانۆن‌دا به‌رهه‌م ده‌هێنرێت به‌گشتی 14 که‌س کارگه‌ر مردوون. له‌و کاته‌وه‌ش که‌کارگه‌ران ده‌ستیان به‌سه‌ر کارخانه‌که‌دا گرتووه، ته‌نیا ڕوداوێکیش ڕوی نه‌داوه. کارگه‌رێک ئاوا ده‌ڵێ “کاتێک که خاوه‌نکارێکت هه‌بێ، توشی شله‌ژان ده‌بی و ده‌که‌ویته‌ژێر فشاره‌وه. به‌بێ خاوه‌نکار باشتر کار ده‌که‌یت، ئاگاهانه‌گشت لێپرسراوه‌تییه‌ک له ئه‌ستۆ ده‌گری”. ئه‌وڕۆکه ڕێکخستنی کارخانه‌به‌باڵاترین دیموکراتی ڕاسته‌وخۆ خۆی ڕێکده‌خات، ڕۆشنترین ئاسۆ و به‌هاوئاهه‌نگی. بڕیاره‌کان له’کۆبونه‌وه’دا ده‌درێن. نه سه‌رۆک هه‌یه‌و نه‌به‌ڕێوه‌رایه‌تی. هه‌ر به‌شێک – Fliessband گواستنه‌وه، فرۆشتن، به‌رنامه‌ڕێژی به‌رهه‌مهێنان، به‌شی چاپ و نه‌خشاندن، تد…- لێژنه‌یه‌ک هه‌ڵده‌بژێرێت، بۆ دانانی ڕێکخه‌ر. هه‌ر ڕێکخه‌رێک له‌سه‌ر ‘ مێزی نوێنه‌رایه‌تی’ له‌سه‌ر بابه‌تگه‌لی شتی نوێ و کێشه‌کان، زانیاری ده‌دات. به‌پێچه‌وانه‌شه‌وه له‌باره‌ی چۆنیه‌تی کاروبار له‌به‌شه‌کانی‌تر زانیاری وه‌ده‌گرێ. هه‌نووکه 300 که‌س له زانۆن ده‌ستیان به‌کارکردن کردۆته‌وه. شوێنکاری‌تر له‌به‌رنامه‌ڕێژیدان. له‌کاتی ده‌سبه‌سه‌راگرتنی کارخانه‌وه‌زیاتر له 70 که‌سی تازه‌دامه‌زراون. له‌کۆبونه‌وه‌ی کارگه‌ره‌کاندا بڕیار درا، زۆر گرنگه، که‌که‌سانێک له‌ڕێکخراوه‌ی بێکارانه‌وه بخرێنه سه‌رکار. له‌به‌رئه‌وه‌زۆربه‌ی کارگه‌ره‌تازه‌کان ئه‌ندامی بزوتنه‌وه‌ی کارگه‌رانی بێکار MTD ن. هه‌موو کارگه‌رێک له‌مانگێکدا 800 پێزۆ وه‌رده‌گرێت – به‌پێی پێداویستییه‌سه‌ره‌کییه‌کانی‌خێزانێک “canasta familiar“. زانۆن له‌بلۆک پێکهاتووه. کارخانه‌که 18 به‌شی به‌رهه‌مهێنانی هه‌یه، له‌مانه، ئێستاکه ته‌نیا 3یان وه‌گه‌ڕ خراون. ته‌نیا 10- 15% تواناییه‌کان به‌کارهاتوون. به‌هره‌کێشی کارگه‌ران که‌مبۆته‌وه (به‌هۆی کورتی ماوه‌ی کار ، زیادی کرێ) . که هێشتاکه له‌توانادا هه‌یه، که‌سی تازه‌دامه‌زرێن. یه‌کێ له‌هۆیه‌کانی سه‌رکه‌وتنی زانۆن، جێخستنی خه‌باتی کارگه‌ران بوو له‌ناوچه‌کهGemeinde دا. له‌به‌رده‌م‌ده‌رگه‌ی سه‌ره‌کی کارخانه‌که‌دا کارگه‌ره‌کان دیوارێکیان له کیرامیکی شکاو دروستکردووه، که به‌سه‌رهاتی خه‌باتی کارخانه‌که ده‌گێڕێته‌وه. ئه‌مه‌هه‌مووی له‌چه‌ند ژن و پیاوێکه‌وه‌ده‌ستیپێکرد، که له چوارده‌وری مه‌نجه‌ڵێکی گه‌وره دانیشتبوون، که له‌سه‌ر ئاگرێک ده‌کوڵا. هه‌موو مانگێک، کاتێک که له‌به‌رده‌م کارخانه‌که ده‌وه‌ستان، ئه‌مانه‌ڕۆڵیان ده‌گێڕا : دراوسێکان، خوێندکاران و کارگه‌رانی بزوتنه‌وه‌ی Pekuetero هاوپشتی خۆیان ده‌رده‌بڕی، به‌وه‌ی که به‌پاره‌و خوارده‌مه‌نی کۆمه‌کیان به که‌مپه‌ینگه‌رانی کارگه‌رانی زانۆن ده‌کرد. له‌پشته‌وه‌ی کارخانه‌ی زانۆن زیندانێک هه‌یه. که‌زیندانییه‌کانی ناوی به‌شه‌خۆراکه‌که‌ی خۆیان به‌کارگه‌ره‌کانی زانۆن ده‌به‌خشی. هه‌روه‌ها ڕێکخراوه کۆمه‌ڵایه‌تییه‌کان – بۆ نمونه‌دایکانی پلازا دێ مایۆ (Mütter der Plaza de Mayo) – هاوپشتییان کردن. دایکان ده‌یانگێڕایه‌وه، که‌هه‌روه‌ها ئه‌وانیش ویستویانه به‌گیانیان کارخانه‌که‌بپارێزن. هه‌ندێک له‌ژنه‌کان له سه‌روبه‌ندی 70 ساڵیدان. به‌ڵام بڕبڕه‌ی کارخانه‌که ئاسایش و نه‌خشه‌ی به‌رگری له‌خۆ کردنه. حکومه‌ت به‌توندوتیژی وه‌ڵامی زانۆنی ده‌دایه‌وه. به‌هۆی شێواز و تاکتیکی جۆراوجۆره‌وه‌هه‌وڵیدا، کارخانه‌که داخات. به‌گشتی ده‌بوو پێنج جاران کارخانه‌که له‌لایه‌ن پۆلیسه‌وه داخرایه. به‌ڵام هه‌موو جارێک هه‌زاران ئه‌ندامی ناوچه‌کهGemeinde ده‌هاتن، تاوه‌کو به‌رگری له‌کارخانه‌که‌بکه‌ن. له مه‌ترسی داخراندا هه‌مووان شوێن کاره‌که‌یان به‌جێ ده‌هێشت و پێکرا به‌رپرسی ئاسایش بوون. له‌به‌رده‌م کارخانه‌که‌دا ڕێکخراوه‌کانی بێکاران ڕیزبه‌ندی به‌رگرییان ڕێکده‌خست، کارگه‌ره‌کان له‌ناوه‌وه‌خۆیان له‌سه‌ربانی کارخانه‌که‌سه‌نگه‌ریان ده‌گرت و به‌رگری له‌خۆ کردنیان ڕێکده‌خست – بۆ نمونه‌به‌چه‌ک.\nزیندانی ژماره‌که‌وتۆته‌پشته‌وه‌ی کارخانه‌که. شه‌وێک له‌گه‌ڵ کارگه‌ره‌کان، ئه‌وانه‌ی که‌شه‌وانه پاسه‌وانییان ده‌کرد، له‌سوڕێکدا به‌ده‌وری کارخانه‌که‌دا. که‌له‌زیندانه‌که نزیک بووینه‌وه. یه‌کسه‌ر ده‌نگه‌ده‌گێکمان بیست : ” شراق-شراق” زیندانه‌وانێک، که‌ئێمه به‌لایدا تێپه‌ڕین، چه‌که‌که‌ی سوار (فیشه‌ک بردنه‌لووله) کرد. له کارخانه شێوازی تایبه‌تی پاراستن داهێنران، بۆ ئه‌وه‌ی دڵنیا بین، که هیچکه‌س ده‌ست به‌سه‌ر کارخانه‌که‌دا ناگرێ. هه‌موو کارگه‌رێک ده‌بێ ده‌ست به‌کاتژمێری تۆمارکردندا بنێ – نه‌ک بۆ ئه‌وه‌ی، بتوانرێت سزا بدرێن، ئه‌گه‌ر دره‌نگ هاتنه‌سه‌رکار، به‌ڵکو له‌به‌ر ئه‌وه‌ی هه‌میشه دیاربێ کێ دێته ناو کارخانه‌وه. پێشتر ئه‌رکی پاراستن بۆ ئه‌وه‌پێویست بوو، ئه‌گه‌ر کارگه‌ره‌کان که‌ره‌سته‌ی کارخانه‌که‌یان بدزیایه. ئه‌وڕۆکه کارگه‌ره‌کان له‌خه‌می ئه‌رکی پاسه‌وانیدان له‌به‌ر ئه‌وه‌ی‌کارخانه‌که‌به‌ڕێوه‌ده‌به‌ن ، بۆیه‌پێویسته که هه‌مووان چه‌که‌کانیان بۆ کارکردن له‌ته‌ک خۆیان بێنن.\nله‌نۆڤێمبه‌ری 2003دا کارگه‌رانی زانۆن له‌گه‌ڵ ڕێکخراوی بیکاران له Neuquén دژی به‌ڵگه‌ی ئه‌ندامه‌تی (Kundenkarte) بۆ بێکاران خۆپیشاندانیان کرد (حکومه‌ت ده‌یه‌وێت بڕه‌پاره‌ی 150 پێزۆ یارمه‌تی بێکاری welfare to work له‌ڕێگه‌ی کارتێکی بانکییه‌وه‌بدات. به‌مجۆره‌بێکاران له‌ڕێگه‌ی ئه‌م کارته‌وه ته‌نیا که‌مێکی ئه‌م بڕه‌پاره‌یه‌یان پێده‌درێ. به‌مجۆره‌ته‌نیا مافی ئه‌وه‌یان ده‌بێ، که‌شتگه‌لێکی دیاریکراو له‌سوپه‌رمارکێته‌کاندا‌بکڕن که cimmercial networks” ناسراون. خۆپشاندانه‌که‌به‌هێرشی توندوتیژی پۆلیسی کۆتایی هات. زیاتر له 22 که‌س بریندار بوون، له‌وانه10 که‌سیان به‌گوله بریندار بوون. Andrés – یه‌کێکه‌له‌و کارگه‌رانه‌ی که‌ده‌ستیان به‌سه‌ر کارخانه‌ی کیرامیکی زانۆن‌دا گرتووه‌و ئه‌ندامی ڕێکخراوی کارگه‌رانی بێکار MTD – لانیکه‌م 64 گوله‌ی پلاستیکی به‌رکه‌وتبوو. پۆلیس 8 سه‌عات له‌زینداندا رایگرت، ئه‌شکه‌نجه‌یان دابوو و بواری تیمارکردنیان نه‌دابوو. Andrés چاوی چه‌پی له‌ده‌ستدا. له2ی دێسه‌مبه‌ری 2003دا 7 چه‌کداری ده‌مامک به‌سه‌ر خۆیان ده‌خزێننه‌ناو کارخانه‌ی زانۆن و 32 هه‌زار پێزۆ ده‌دزن. پێشتر له‌نۆڤێمبه‌ردا، هێرشی دڕندانه‌یان کرده‌سه‌ر ڕێکخراوه‌کانی Nuequén. کارگه‌ران و هه‌ڵسوراوانی MTD له‌ناو ماڵه‌کانی خۆیاندا هه‌ڕه‌شه‌یان لێکرا. Raul Godoy کارگه‌رێکی زانۆن، به‌مجۆره‌ده‌یگێڕایه‌وه” ئێمه‌گشت ئه‌مانه‌به‌زنجیره‌یه‌ک پیلان ده‌بینین، بۆ ئه‌وه‌ی که‌سانێک له‌ئێمه‌ی پێ بخه‌نه‌ژێر فشاره‌وه، ئه‌وانه‌ی که‌بۆ کۆمه‌ڵگه‌یه‌کی دادپه‌روه‌رانه‌خه‌بات ده‌که‌ن”، له‌ڕونکردنه‌وه‌یه‌کی چاپه‌مه‌نی کارگه‌ره‌کاندا ئاوا هاتووه، پاش ئه‌وه‌ی چه‌ته‌کان پاره‌که‌ی کارخانه‌یان دزی. حکومه‌ت شێوه‌هاریکارییه‌کی بۆ ئه‌وه‌به‌کار ده‌هێنێ، تاوه‌کو له‌و کارخانه‌گه‌له‌دا که‌له‌ژێر به‌ڕێوه‌به‌رایه‌تی کارگه‌راندان به‌شداربێ. بێجگه‌له‌زانۆن ته‌نیا یه‌ک شیرکه‌ت هاریکاری ده‌وڵه‌تی ڕه‌تکرده‌وه:ئه‌ویش Tigre-Supermarkt لهRosario بوو. ” حکومه‌ت به‌ڕێگه‌ی جۆراوجۆر خۆی ده‌خزانده‌ناو بزوتنه‌وه‌که‌وه. به‌م شێوه‌ده‌وڵه‌ت هاریکاریت ده‌کات، به‌ڵام له‌به‌رامبه‌ردا ده‌بێت واز له‌خه‌بات بێنیت”.\nکارگه‌رانی Brukman، که‌کارخانه‌یه‌کی جلوبه‌رگ ئاماده‌کردنه‌لهBuenos Aires – له18ی ئاپریلی 2003ه‌وه‌داخرابوو-، توانییان پێش ماوه‌یه‌کی کورت بگه‌ڕێنه‌وه‌سه‌رکار، به‌ڵام به‌هاریکاری له‌گه‌ڵ ده‌وڵه‌ت. به‌پێی ڕێکه‌وتننامه‌یه‌ک، که‌ده‌وڵه‌ت خستییه‌به‌رده‌م کارگه‌ره‌کان، ته‌نیا دوو ساڵ ماوه‌یان ده‌بێ، بۆ ئه‌وه‌ی چواردیواری و ئامێره‌کانی چنین بکڕن. له‌کاتی داخستنی Brukman ه‌وه‌سیاسییه‌چه‌په‌کان به‌خۆتێهه‌ڵقورتاندنی شێوێنه‌رانه‌له‌م پرسه‌دا له‌بنبه‌ستی ڕه‌خنه‌دا گیریان کردووه. به‌ڕاستی شه‌رمه‌زارییه( هاوکاتی 16 مانگ ده‌سبه‌سه‌رداگرتنی کارخانه‌که‌پاش داخستنی، کاتێک که‌کارگه‌ران هه‌وڵیاندا بگه‌ڕێنه‌وه‌سه‌رکار، ئه‌مان ویستیان به‌وه‌رازییان بکه‌ن ، که‌تاکتیکه‌کانی به‌رگری له‌خۆکردن پێویست نین). له‌و کاته‌دا کارخانه‌که‌پاسه‌وانی تایبه‌تی هه‌بوو(!) مرۆڤ بیر‌له‌وه‌ده‌کاته‌وه، له‌سه‌ره‌تاوه‌بۆ کارخانه‌که‌دانراوه.\nRosa Rivera 15 ساڵه‌له‌زانۆن کارده‌کات؛ وتی ، زانۆن – ته‌نیا خه‌بات نییه‌بۆ 300 کارگه‌ر له‌کارخانه‌که‌دا، به‌ڵکو خه‌باتیشه‌بۆ ناوچه‌که‌و بۆ شۆڕشێکی کۆمه‌ڵایه‌تی. ” کاتێک کارخانه‌کان دابخرێن و له‌ته‌نگانه‌دا به‌جێهێڵرێن، کارگه‌ران مافی ئه‌وه‌یان هه‌یه، به‌کاریان بهێنن، دوباره‌بیانخه‌نه‌وه‌گه‌ڕ و به‌ژیانیان به‌رگرییان لێبکه‌ن”. له‌ئاسۆی بزوتنه‌وه‌ی له‌تله‌تکراوی ئه‌رژه‌نتین‌دا زانۆن هێشتاکه‌سیمبۆلێکی به‌هێزی هه‌ستانه‌وه‌یه‌دژی سه‌رمایه‌داری. پرسێکی‌کۆمه‌ڵایه‌تی که‌له‌م کارخانه‌دا ڕوده‌دا، سروش (په‌یام)ێکه‌بۆ کارگه‌ران له‌کارخانه‌ده‌سبه‌سه‌رداگیراوه‌کانی‌تر و بۆ چینی کارگه‌ر له‌هه‌موو گۆشه‌یه‌کی ئه‌م جیهانه- سروشیان ده‌داتێ، ‘patrَn’, به‌ڕیوه‌به‌ر(Boss)ه‌کان تێکبشکێنن.\nMarie Trigona ژورنالیست و هه‌ڵسوڕاێکی سه‌ربه‌خۆیه. له‌ته‌ک گروپی Alavيo کارده‌کا، Video- und Direct-Action-Kollektiv، ده‌توان به‌م ڕێگه‌یه‌ی خواره‌وه‌په‌یوه‌ندی له‌ته‌کدا بگرن :\nسه‌رچاوه‌ی لێوه‌رگیراو : http://www.zmag.org/sustainers/content/2004-03/18trigona.cfm\nPrevious Postناڕەزایەتی کۆمەڵایەتی ڕاستەوخۆ – خۆهوشیاریی کۆمەڵایەتیی – ناڕەزایەتی کۆمەڵایەتیی – تێکۆشانی کۆمەڵایەتیی – خۆڕێکخستنی کۆمەڵایەتیی – شۆڕشی کۆمەڵایەتی – خۆبەڕێوەبەریی کۆمەڵایەتییNext Postما هي أفكار ماكس شتيرنر؟


۲۰ چیرۆکی بیانی به زمانی کوردی گەیشته فستیڤاڵی بانە - Mehr News Agency\n14 berfanbarê 2017 - 12:57\nNews Code 15238\nبه‌ڕێوبه‌ری فستیڤاڵی چیرۆکی بانه:\n۲۰ چیرۆکی بیانی به زمانی کوردی گەیشته فستیڤاڵی بانە\nبه‌ڕێوبه‌ری فستیڤاڵی چیرۆکی بانه ڕایگه‌یاند: سه‌ره‌ڕای ئه‌وه‌ی که فستیڤاڵی چیرۆکی بانه داوای نه‌کردووه، به‌ڵام ۲۰ چیرۆکی بیانی به زمانی کوردی به فستیڤاڵی چیرۆکی بانه گه‌یشتووه.\nبه ڕاپۆرتی ئاژانسی مێهر، محه‌مه‌د سدیق که‌ریمپوور له میانه‌ی ڕۆژانی به‌ڕێوه‌چوونی فستیڤاڵی چیرۆکی بانه وتی: سه‌ره‌ڕای ئه‌وه‌ی که فستیڤاڵی چیرۆکی بانه داوای نه‌کردووه، به‌ڵام ۲۰ چیرۆکی بیانی به زمانی کوردی به فستیڤاڵی چیرۆکی بانه گه‌یشتووه.\nئه‌و زیادی کرد: ئه‌م چیرۆکانه له وڵاتانی فه‌ڕه‌نسا، بریتانیا، کانادا و هه‌رێمی کوردستانه‌وه به ده‌بیرخانه‌ی ۱۱مین خولی فستیڤاڵی سه‌رتانسه‌ری چیرۆکی بانه گه‌یشتووه.\nئه‌و جه‌ختی کرد: ئه‌م بابه‌ته نیشانی ده‌دات که فستیڤاڵه‌که توانی ئه‌وه‌ی هه‌یه که له ئاستی نێونه‌ته‌وه‌یی به‌ڕێوه بچێت و وڵاتانی دیکه‌ش تێیدا له هه‌ر دوو زمانی کوردی و فارسی به‌شدار بن. هه‌ڵبه‌ت بڕیار بوو له‌م خوله‌ی فستیڤاڵه‌که له هه‌رێمی کوردستان، تاجیکستان و ئه‌فغانستان چیرۆک نووس بانگهێشت بکه‌ین به‌ڵام دۆخه‌که نه‌گونجا ئه‌مه ده‌ستی نه‌دا.\nئه‌و هه‌روه‌ها وتی: به‌داخه‌وه ئه‌ده‌بیاتی کوردی هێشتا له ئاستی ئه‌دبیاتی فارسی زۆر لاوازه و یه‌کێک له هۆکاره‌کانی ئه‌مه‌ش نه‌بوونی په‌روه‌رده له‌م بواره دایه که هیوادارین هه‌رچی زووتره ئه‌م کێشه‌یه چاره‌سه‌ر بێت.\nکه‌ریمپوور له کۆتاییدا وتی: له‌م خوله‌ی فستیڤاڵه‌که له هه‌ریه‌ک له که‌سانی ناسراوی بواری ئه‌ده‌بیاتی کوردی و فارسی وه‌ک عه‌لی ئه‌شره‌ف ده‌روێشیان، ئیبراهیم یونسی، فه‌تحوڵا بی نیاز و حسه‌ین میرعابدینی ڕێز ده‌گیردرێت.


ئامانج کەریم: کێ ناچێت بۆ دەنگ دان؟ – WTARIKURD\nئامانج کەریم: کێ ناچێت بۆ دەنگ دان؟\nلەدوای ئەم چەند ساڵەی ڕابردو کە دانیشتوانی هەرێمی کوردستان کەوتنە بەر لێشاوی قەیرانی سیاسی و، قەیرانی سیاسیش دۆخی نا هەمواری ئابوری خولقاند و. حیزبە کوردستانیەکان بەتایبەت پارتی، لەژێر دەمامکی کوردایەتی و دروست کردنی دەوڵەتی کوردیدام بۆ درێژەدان بە حوکمی ناڕەوای بنەماڵەی بارزانی و مانەوەیان لە کورسی دەسەڵاتدا بۆ ئاچوغکردن و دیزە بەدەرخۆنەکردنی سەروەت و سامانی نیشتیمان لەژێر زەبری قەڵەمڕۆی حوکمڕانی و پەرژینی هێزی چەکدار بە پەکخستنی پەڕلەمان ئینتیمای تاکی کوردیان لاواز کرد، بە پڕۆسەی دیموکراتی و بەتایبەت تر لە سنوری قەڵەمڕەوی یەکێتیدا و دەرچونی کاندیدی بزوتنەوەی گۆڕان بۆ پارێزگای سلێمانی و هێنانی ڕێژەیەکی بەرچاو دەنگ و متمانەی جەماوەر بە لیستەکەو بە کاندیدەکەی کە دکتۆر (هەڤاڵ ئەبو بکر ) بو. وە بە حوکمی چەق بەستویی سیاسی و پێداگری یەکێتی و نەدانی پارێزگاری سلێمانی بە کەسی براوەی یەکەمی هەڵبژاردن و پاش سازانی سیاسی و ڕێکەوتن لە نێوان گۆڕان و یەکێتیدا بە دوساڵ بە دوساڵ و دواتر بە بڕو بیانوی بۆشای یاسای و کێشەی کورسی سەرۆکایەتی هەرێم کەلەلایەن بزوتنەوەی گۆڕانەوە بە ماوە بەسەرچو ناوزەند دەکرێت، کە دەبو پارێزگاری سلیمانی لە دوای تێپەڕ بونی دووساڵی یەکێتی فەرمانی سەرۆکایەتی هەرێمی بۆ دەربکرێت و بزوتنەوەی گۆڕانیش سەرۆکی ماوە بەسەرچوی هەرێمی کوردستان کە مسعود بەرزانییە و لەهەمان کاتدا سەرۆکی پارتیشە بە سەرۆکی هەرێمی نازانێت.\nدوبارە لەو نێوەندەدا مافی کاندیدەکەی بزوتنەوەی گۆڕان کە دەرچوی یەکەمی پارێزگای سلێمانی بو بۆ جاری دووهەم مافخوراو کراو نەکرایە پارێزگار لەم دیدانەوە خەڵکانێکی زۆر کە دەتوانم بڵێم بەڕێژەی دەنگەکانی پارێزگارە دەرچوەکەی هەڵبژێردراوی سلیمانی کە نەکرایە پارێزگار لە پڕۆسەی هەڵبژاردن و بنەماکانی دیموکراتی و ئاڵو گۆڕکردن و دەستاودەست کردنی ئاشتیانەی دەسەڵات مەئیوس و نا ئومێد بون و تۆراون لە هەڵبژاردنی ئایندە لای هەموان ڕوونە دابەزینی ڕێژەی دەنگدەر و بەشداری نەکردن هەمیشە لە بەرژەوەندی دەسەڵاتە خۆسەپێن و دیکتاتۆرەکانە و بە بەژداری نەکردنی خەڵکانی سادە و دەنگە خۆڵەمێشیەکان و دەنگە ناڕازیەکان (ئۆپوجسێون) کێرفی دەنگە کۆنکرێتیە بەستراوەکانی حیزبە دەسەڵاتدارەکان بەرز دەکاتەوە و تەواوی ئەوانەی کە بەرژەوەندیان لە لایەن حیزبەوە پارێزراوە، وەک موچەی حیزبی و ئیمتیازات و ڕایکردنی مامەڵەی ڕۆژانە و ڕۆتینچی و تەندەرچی حیزبی و مقاولی حیزبی و کۆمپانیای حیزب و هەمو ئەوانەی کە لەڕێگەی حیزبەوە بەرژەوەندیان پارێزراوەو بونەتە دەنگی کۆنکرێتی دەسەڵات، بەشداریەکی بەرچاوی پڕۆسەکە دەکەن.\nلەو نێوەندەدا دەنگی کام لایەن دا دەبەزێت؟ بیرکردنەوەو ڕێگاچارە چییە بۆ گەڕاندنەوەی متمانەی ئەو خەڵکانەی کە وا هەست دەکەن دەنگەکانیان بە فیڕۆچو، کە داویانە بە لایەنێک و کاندیدەکەیان بۆ کردۆتە کەسی یەکەمی هەڵبژێردراو و سیاسیەکان و خاوەن بڕیارەکانی ئەو لایەنە، نەیان توانی ئیستیحقاقی کەسی دەرچوی هەڵبژاردن و دەنگی هاوڵاتی بچەسپێنن؟! وەڵامەکەی بۆ سیاسیە باڵاکانی ئەو لایەنە جێ دەهێڵم.


Mewda Media | گاڕانیان به‌خڕی برد، خه‌می گۆلكه سووریانه\nنازانم بۆ گه‌ل و نه‌ته‌وه‌كانی دیکەش وایه یاخود هه‌ر بۆ ئێمه‌ی كورد ئە‌وه راسته كه په‌نده‌كانی پێشینان و ئه‌و ئیدیۆمانه‌ی له رابردووی دووردا وتراون، به‌رده‌وام و له زۆر هه‌لومه‌رجدا به‌كارده‌برێنه‌وه، ئایا به‌هۆی ئە‌وه‌وه‌یه كه مێژوو و رووداوه‌كان دووباره ده‌بنه‌وه، یان سیحرێكی تایبه‌ته كه ئه‌و په‌ندانە له هه‌موو سه‌رده‌مێكدا هه‌ر به زیندوویی بمێننه‌وه؟\nدەمەوێت لێره‌دا وه‌ك نموونه بۆ ئەم باسه كردوومه به‌ناونیشانی وتاره‌كه‌م، (گاڕانیان به‌خڕی برد، خه‌می گۆلكه سوورێتی)، ئە‌گه‌ر هه‌ڵه نه‌بم، تایبه‌ته به ناوچه‌كانی پشده‌ر و بتوێن، یان زیاتر له‌و ناوچانه به‌كاربراوه و له‌وێوه رۆچووه‌ته نێو كۆمه‌ڵگه‌ی كورده‌وارییه‌وه. نازاندرێت مێژووی سه‌ره‌تای به‌كاربردنی بۆ كه‌ی ده‌گه‌ڕێته‌وه كه لانی كه‌م سه‌دان ساڵه، به‌ڵام ده‌ڵێی بۆ ئه‌مڕۆ نووسراوه.\nتوركیا چه‌ند ساڵێكه ده‌یان بنكه و باره‌گای سه‌ربازی له باشووری كوردستان دامه‌زراندووه، رۆژانه ژماره‌ی له‌شكره‌كانی زیاتر ده‌كات، به پاساوێكی ناڕه‌وا شه‌ڕی هێناوه‌ته نێو قووڵایی كوردستانه‌وه، چاوی له شنگال و ده‌شتی نه‌ینه‌وا و كه‌ركوكیشه. چه‌ندجارێكه به راشكاوی ده‌یڵێت كه هێز ده‌به‌ینه ته‌واوی ئە‌و ناوچانه و بچینه هه‌ر جێگه‌یه‌كیش لێی ناكشێینه‌وه. له‌وه‌ش روونتر پێمان ده‌ڵێت ویلایه‌تی موسڵ موڵكی ئێمه‌یه و وه‌ریده‌گرینه‌وه.\nئەنجومەنی ئاسایشی نیشتمانیی توركیا به سه‌رۆكایه‌تیی ئە‌ردۆغان كۆبوونه‌وه‌ی كردووه و رایانگه‌یاند كه به ئه‌ندازه‌ی قه‌ندیل مه‌خموور بۆ ئێمه گرنگه و ده‌چینه ئه‌وێیش. مه‌خموور چه‌ند كیلۆمه‌ترێكی كه‌م له هه‌ولێری پایته‌خته‌وه دووره، ئه‌مه ئاماژه‌یه بۆ داگیركردنی هه‌ولێری پایته‌ختیش. ئە‌وه‌ی جێی پرسیار و هه‌ڵوه‌سته‌یه چه‌ند رۆژێكه شان به‌شانی فراوانبوونه‌وه‌ی له‌شكركێشییه‌كانی سوپای توركیا و هه‌ڕه‌شه‌كانی بۆ داگیركردنی ته‌واوی باشووری كوردستان، چه‌ند میدیایه‌ك به مه‌به‌ست بێت یان له بێئاگاییه‌وه خزمه‌تێكی گه‌وره‌یان به ستراتیژی داگیركارییانه‌ی توركیا كردووه كه ئه‌سڵی بابه‌ته‌كه‌یان له پرۆسه‌یه‌كی داگیركارییه‌وه گۆڕیوه بۆ پرۆسه‌ی داربڕینه‌وه.\nهه‌ڵمه‌تێكی چڕی میدیایی له ناوه‌نده میدیاییه‌كان و تۆڕه كۆمه‌ڵایه‌تییه‌كان بۆ ئەم بابه‌ته به‌ڕێوەده‌چێت. له په‌رله‌مانی عیراق داوای بانگهێشتكردنی باڵیۆزی توركیا ده‌كرێت، داوا ده‌كرێت له په‌رله‌مانی كوردستانیش بۆ هه‌مان پرس بانگهێشتی کۆنسوڵی توركیا بكرێت. چه‌ندین رێكخراو و چلاكڤان كه‌وتوونه‌ته نێو ئە‌م گه‌مه ترسناكه‌وه و هات و هاواریانه بۆ كۆمه‌ڵگه‌ی نێوده‌وڵه‌تی كه نابێت رێگه بدرێت داری چیا و كه‌ژ و كێوه‌كانی بادینان ببڕنه‌وه. چه‌ند په‌رله‌مانتارێك له فراكسیۆنه جیاجیاكان داوای راگرتنی بڕینه‌وه‌ی داره‌كان ده‌كه‌ن و وته‌بێژی حكومه‌تیش ده‌ڵێت، قبووڵمان نییه داره‌كان ببڕنه‌وه. ئە‌مه رێك وه‌ك ئە‌وه وایه بوترێت ئەگەر داره‌كان نه‌بڕنه‌وه، پرۆسه‌ی داگیركارییه‌كه ئاساییه، به‌ڵام كه دار ببڕنه‌وه، جێگەی قبووڵكردن نییه.\nئێستا ئەگەر له چاوی كۆمه‌ڵگه‌ی نێوده‌وڵه‌تی و ناوه‌نده بڕیار به‌ده‌سته‌كانی جیهانه‌وه ته‌ماشای دیمه‌نه‌كه بكه‌یت، ئە‌وه‌ت بۆ ده‌رده‌كه‌وێت كه نه عیراق و نه باشووری كوردستانیش نیگه‌ران نیین له‌وه‌ی توركیا وڵاته‌كه‌یان داگیر ده‌كات، به‌ڵكو نیگه‌رانییه‌كه له‌و ره‌فتاره‌یه كه سه‌ربازه‌كان چی خۆیان یان ئە‌وه‌ی ده‌وترێت رێگه‌یان داوه چه‌ند كۆمپانیایه‌ك داری چیاكان ببڕنه‌وه، هاتوهاواره‌كانیش بۆ راگرتنی داربڕینه‌وه‌كه‌یه نه‌ك خودی پرۆسه‌كه. ئە‌سڵی بابه‌ته‌كه داگیركاریی توركیایه له باشوور و با سه‌رنجه‌كان نه‌گوێزرێته‌وه بۆ سه‌ر یه‌كێك له لێكه‌وته‌كانی داگیركارییه‌كه كه به سووتماكکردنی خاكی كوردستانه. ئە‌و ده‌یه‌وێت هه‌موو باشووری كوردستان به خاك و خه‌ڵكه‌وه داگیربكات، ئێوه‌ش شین بۆ دار به‌ڕووه‌كان ده‌كه‌ن. پرۆسه‌كه پرۆسه‌یه‌كی داگیركاریی وڵاتێكه، پرسه‌كه بچووك مه‌كه‌نه‌وه بۆ تاوانی بڕینه‌وه‌ی دار.\nده‌بێت خه‌ڵكی كوردستان، ناوه‌نده‌كانی ده‌سه‌ڵات، هێزه سیاسییه‌كانی و دامه‌زراوه شه‌رعی و ناشه‌رعییه‌كانی له‌وه بەئاگابێنەوە كه هیچ كه‌سێك به ئه‌ندازه‌ی ئەردۆغان له‌گه‌ڵمان راستگۆ نه‌بووه كه پێشوه‌خته پێمان ده‌ڵێت من بۆ داگیركردنی وڵاته‌كه‌تان هاتووم. له مێژووی ئێمه‌دا مه‌گه‌ر ته‌نیا عه‌لی حه‌سه‌ن مه‌جید به‌ر له ئه‌نفال به‌و ئه‌ندازه‌یه به راستگۆی له‌گه‌ڵ كوردا دوابێت. ئەوکاتەی ساڵێك پێش ئە‌نفال هاتووەته كه‌ركوك و كۆبوونه‌وه‌ی به موسته‌شاره كورده‌كان كردووه، پێی وتوون هه‌موو دێهاته‌كانتان ده‌ڕووخێنم و به‌چه‌كی كیمیایی لێیان دە‌ده‌م، خه‌ڵكه‌كه‌ی هه‌موو ده‌ستگیرده‌كه‌م و له بیابانه‌كان بیلدۆزه‌ریان لێده‌خه‌مه‌كار و هه‌موویان ده‌خه‌مه ژێر خۆڵه‌وه. ئه‌وه‌ی له ئە‌نفال كردی. ئە‌ردۆغانیش چه‌ندین جار ئاوا به راشكاوی پێمان ده‌ڵێت سه‌ربازمان بچێته كوێ، ئە‌وه خاكی ئێمه‌یه و لێی ناكشێینه‌وه، پێمان ده‌ڵێت، دێمه مه‌خموور، دێمه شنگال، دێمه كه‌ركوك و سلێمانی. كه‌چی له كوردستان شین بۆ ئە‌وه ده‌گێڕن سوپاكه‌ت داره‌كانمان ده‌بڕنه‌وه.\nئەم هه‌ڵمه‌ته چڕ و فراوانه‌ی بۆ به‌رگری له سرووشت و نه‌بڕینه‌وه‌ی داره‌كان ده‌ستیپێكردووه پێویسته بگوێزرێته‌وه بۆ رووبه‌ڕووبونه‌وه‌ی داگیركارییه‌كه و ناڕه‌زایه‌تی له پرۆسه‌ی داگیركردن. پێویسته ناوه‌نده‌كانی ده‌سه‌ڵات له هه‌رێم و له عیراق به ئاگابێنه‌وه له‌و مه‌ترسییه و په‌نا بۆ نه‌ته‌وه یه‌كگرتووه‌كان و كۆمه‌ڵگه‌ی نێوده‌وڵه‌تی به‌رن، به‌ڵام ئه‌و بێده‌نگی و بێهه‌ڵوێستییه ئه‌گه‌ر نیشانه‌ی ره‌زامه‌ندبوونیش نه‌بێت و هه‌ر هۆكارێكی دیکەی له پشته‌وه بێت، سه‌رئه‌نجام زه‌مینه بۆ پرۆسه‌ی داگیركردنه‌كه خۆشتر و خێراتر ده‌كات.


پرسی زمانی کوردی لە ڕۆژهەڵاتی کوردستان – Democratic Party Of Iranian Kurdistan\nگشتی نوێترین وتووێژ\nزمان کۆڵەکەی سەرەکی و یەکێک لە فاکتەرە سەلمێنەرەکانی بوونی هەر نەتەوەیەکە، بۆیە زمانی هەر نەتەوەیەک بە شۆناس و شادەماری ئەو نەتەوەیە پێناسە دەکرێت. لەم بارەیەوە ماڵپەڕی “کوردستان میدیا” دیمانەیەکی لەگەڵ بەڕێز شەریف فەلاح، شاعێر، نووسەر، وەرگێڕ و لێکۆڵەری ئەدەبی کوردیی پێکهێناوە کە سەرەنجتان بۆ خوێندنەوەی ڕادەکێشین.\n۱. زمان بە ناسنامە و شادەماری نەتەوە پێناسە دەکرێت، هۆکاری ئەم پێناسەیە بۆ چی دەگەڕێتەوە؟\nلە دنیادا نەتەوەی بێ زمانمان نییە، کاتێک باس لە نەتەوە دەکرێت، یەکەم توخم و پێکهاتەیەک وەک سەلماندنی بوون، ڕەگەز و هەوێن و شادەماری دێتە بەرباس، پرسی زمانە. لەبەر ئەوەی زمان بەرلەوەی مانا و دەلالەت لە پرسێکی کۆمەڵایەتی بکات، بەرلە گشت پرسێکی سیاسییە ئەم پێناسە و خەسڵەتە گەر لەگەڵ دۆخی گەلانی دیکەدا نەگونجێ، ئەوا بۆ نەتەوەی کورد ڕاستییەکی حاشاهەڵنەگرە و نابێ نوخبەی فەرهەنگی، سیاسی و بەگشتی پێکهاتەی بزووتنەوەی میللی دێمۆکراتیکی کورد، تووشی ئەو هەڵەیە بن کە گەوهەری سیاسیبوون لە پرسی زمان داببڕن. هیگڵ ئەیژێ: “زمان ڕۆحی نەتەوەیە” و عەلائەدین سەجادی نووسەری ناوداری کوردیش بە “شادەماری نەتەوە” پێناسەی دەکات. کاتێک مرۆڤ ڕۆحی لەبەردا نەمێنێت، دیارە کۆتایی بە تەمەنی دێت و لەناو هەموو دەمار و پێکهێنەکانی مرۆڤ وەک کەرامت و گەوهەری بوون، زمانیش گەورە شادەمارە، وەک شاڕەگی گەردن و دەست وایە گەر ئەو دوو شاڕەگە ببڕێن، خوێن لە جەستەی مرۆڤ نامێنێت و کۆتایی ژیان مسۆگەرە. زمان جیالەوەی پێناسەی نەتەوە وەک کۆمەڵ پێکدێنێ، هاوکات بنەما و گەوهەری هزر، ئایدیا و جیهانبینیی تاکیشە. گەر تاک بە زمانی دایک و زگماکیی خۆی پەروەردە و بار بهێندرێت، جیهانبینی و ئەندێشە و ناسنامەی نەتەوەیی فۆرم دەگرێت و لە ڕەوتی تەمەند و گەشەکردنیشیدا چەندان زمانی دیکەش فێر ببێت، ئیدی جێگەی مەترسی نییە، چونکە بە توخمی زمان و فەرهەنگی خۆی فرچکی گرتووە و ناسنامەی داڕێژراوە. بۆیە یەکێک لە هۆیەکانی زیندوو مانەوەی کورد لە بەرانبەر ئەو هەزاران شاڵاو و هێرش و جینۆسایدە فیزیکی و فەرهەنگییەدا ئەوەیە کە زمانمان زیندووە و دوژمن نەیتوانیوە لە خشتەمان ببات، بەڵام دەبێ لە جاران زۆر وریاتر بین، چونکە پیلانەکانی دوژمن ئەمڕۆکە وەک قۆناغەکانی پێشوو نین و تاکتیک و شێوازیان گۆڕاون و بە ڕوونی دیار نین و هەر لە ڕێگەی بەکارهێنانی زمانی خۆمان و داتاشینی پێناسەی دەسکردەوە بۆ ئێمە، خەریکی بەلاڕێدابردنی ڕەوتی گەشەی زمانی نەتەوەییمانن، دەبێ بە وریاییەوە ماماڵە بکەین و لەقاویان بدەین.\n۲. ڕۆڵی زمان لە پرۆسەی نەتەوەسازیدا چییە؟\nزمانی نەتەوەیەک گەر لەژێر هەڕەشە و سیاسەتی تواندەوە لەلایەن دوژمن و داگیرکەرەوە نەبێت، ئەوە لە ڕەوتێکی زۆر ئاساییدا بەپێی بارودۆخ و قۆناغەکانی گەشەی کۆمەڵایەتی، فەرهەنگی و سیاسیی ئەو نەتەوەیە پەرە دەستێنێ. هەروەک لە وەڵامی پرسیاری پێشووشدا باسم کرد، زمان وەک گەوهەری نەتەوە، دەوری شاڕەگی نەتەوە دەگێڕێت و ئەگەر سیاسەت و پلان و ستراتیژییەکی ڕوونی فەرهەنگی و زمانیی لە پشتەوە بێت، بێگومان دەبێتە هەوێنی بونیاتی دەوڵەت – نەتەوە، چونکە لە گەوهەردا خۆی توخمی سەرەکیی نەتەوەیە. بۆ ئێمەی کورد دۆخەکە زۆر هەستیارە، لەبەر ئەوەی خەسڵەت و تایبەتمەندیی زمان، جیا لەوەی هەڵگری دەلالەت و مانای قووڵی سیاسییە، هاوکات کردەیەکی هەستیاری کۆمەڵایەتیشە و دەبێ زۆر بە هەستۆکییەوە مامەڵەی لەگەڵ بکرێت و گەر نوخبە فەرهەنگی و سیاسییەکان ناشیانە و ناشارەزایانە دەست بۆ زمان بەرن، ئەوا تووشی لێکترازان و دابڕانی کۆمەڵایەتی و فەرهەنگی دەبین و ڕەوتی نەتەوەسازی بەربەستی بۆ ساز دەکرێت. سیاسی و فەرهەنگییەکانی کورد دەبێ لە بواری زماندا سیاسەتی “سەنتەر – پەراوێز” لە بەرچاو بگرن، بەو مانایەی سەرەتا بۆ پاراستنی نەتەوە و ڕەواندنەوەی هەموو مەترسی و پیلانە ناوخۆیی و دەرەکییەکان کە ڕووبەڕووی زمان و فەرهەنگمان بوونەتەوە، دەبێ زمانی (پێوەر – هاوبەش) دروست بکەن. ئەمە سەرەتای بونیاتنانی ستراتیژیی فەرهەنگی و سیاسەتی زمانییە، کە بە سەنتەر ناودێر دەکرێت، واتە هەموو توخمە پێکهێنەکانی دیکەش کە شێوەزار و دیالێکتەکانی دیکەن، لە دەوری ئەم سەنتەرە کۆ دەبنەوە، کاری زمانی (پێوەر – هاوبەش) سەرەتای توخمی “دەوڵەت – نەتەوە”یە کەلە ئاستەکانی “حکوومەت، پەروەردە، برۆکراسیی ئیداری و میدیادا” کاری پێ دەکرێت و هەموو شێوەزار و دیالێکتەکانیش لە ناوچەی خۆیان جیا لە زمانی (پێوەر – هاوبەش) بە دیالێکتی خۆیان قسە دەکەن و دەخوێنن و زمان، ئەدەب، مۆسیقا، فۆلکلۆر و دابونەریتیان بە دیالێکتی خۆیان پەردە پێ دەدەن، بەڵام نابێ لەبیر بکەین، بۆ گوران (تکامل)ی ڕەوتی نەتەوەسازی بەبێ بونیاتنانی زمانی (پێوەر – هاوبەش) بارەکەمان ناگاتە شوێنی ئامانج و ڕەوڕەوەی مێژوومان لەنگ دەبێت.\nدەبێ ئێمەی کورد و بەتایبەت پارت و لایەنە سیاسییەکان هەڵەکانی پێشوو دووپات نەکەنەوە و لە بچووک نواندنی ویست و داخوازییە نەتەوەیەکانی کورددا تووشی هەڵە نەبین و نەکەوینە داوی پیلانی “تقلیل معنا” (داهزرینی مانا)وە. واتە حکوومەت دەیهەوێ زمان، کە شاڕەگی نەتەوە و ناسنامەمانە وەک بنزاراوەی ناوچەیی لەقەڵەم بدات و وای پێناسە دەکات کە کورد ویستەکانی تەنیا ویستگەلێکی لاوەکی و فەرهەنگین و لە چوارچێوەی جلوبەرگ و مادەکانی “١٥و ١٩ی”یاسای بنەڕەتیی ئەو وڵاتەدا خۆیان دەبیننەوە، کە بەڕاستی ئەمانە سووکایەتین بە گەوهەری ویست و داخوازییەکانی بزووتنەوەی نەتەوەیی کورد و دابڕینی زمان و فەرهەنەگ لە مافی سیاسی. ئەشێ کورد لە دەروازەی ناسیۆنالیزمی زمانی، ئەویش بە پێناسەیەکی پتەو و قورس و قایم و خاوەن ئیرادەوە مامەڵە لەگەڵ داهاتووی چارەنووسی خۆی لە ئێراندا بکات. واتە پێچەوانەی جاران کە لە بچووکەوە چووە بۆ گرد، دەبێ لەم سەردەمەدا لە گردەوە بۆ بچووک هەنگاو هەڵبگرێت و ئەویش بلەز و قایم کە شایستەی کەرامەتی مرۆڤی کورد بێت.\n۳. جیاوازیی نێوان زمانی دایک و زمانی نەتەوەیی چییە و زمانی دایک دەتوانێت چە کاریگەرییەکی لەسەر زمانی نەتەوەیی هەبێت؟\nبەداخەوە هەندێ جار لای ڕۆشنبیر، نووسەر و بەتایبەت میدیای کوردی و لە تۆڕە کۆەمڵایەتییەکان هەندێ دەستەواژە و پێناسەی هەندێ چەمک بە هەڵە دەڕۆنە ناو خەڵکەوە و وەک هەڵەی باو هەموو خەڵک ناشارەزایانە دووپاتی دەکەنەوە، کە ئەمە مەترسییە لەسەر ناسنامەی فەرهەنگی و زمانیمان. یەک لەو هەڵە باوانە، نەزانینی جیاوازیی نێوان زمانی دایک و زمانی نەتەوەییە، ئێمە دەبێ ئەم پێناسانە بزانین و سنوورە ماناییەکانی ئەم شتە بزانین، پێناسەکردنی زمانی نەتەوەیی بە زمانی دایک کە سروشتی، ڕەگەزی و میراتی لەگەڵ مرۆڤدایە، نابێ وای لێک بدەینەوە کە ئەوە هەقێکە کە حکوومەت و دەسەڵاتی داگیرکەر پێمانی دەکات و ئەویش زۆر جار وەک خێر و بێر و دڵ‌ئاوەڵایی لێکی دەداتەوە کە بەداخەوە زۆر نووسەر و ڕۆشنبیری کورد ناشارەزایانە دەکەونە داوی ئەم پیلانەی حکوومەتی ئێرانەوە. بۆ وێنە دەستەواژەی (آموزش زبان کوردی) لە میدیا دەسکرد و ئامانجدارەکانی حکوومەتەوە بە شێوەی ئامانجدار خەریکە لەناو کۆمەڵگەی فەرهەنگیی کوردستاندا کار بۆ جێگیرکردنی دەکرێت، کە ئەم دەستەواژەیە بەرییە لە هەموو مافێکی نەتەوەیی، نەتەنیا دەسکەوت نییە، بەڵکوو سووکایەتییە بە زمانی کوردی. چونکە مەبەست لێی تەنیا فیربوونی ڕواڵەتییانەی ڕێنووسی سەرەتایی و سەقەتە، ئەویش بۆ ئەوەی هەموو سیاسەت و ئامانج و چالاکیی ڕۆتینی و ڕۆژانەی حکوومەت و ئایدۆلۆژیای مەزهەبی بەم ڕێنووسە بخاتە ڕوو کە چەندان ئامانجی لێ هەیە و هیچ نییەت و پلانێک بۆ خزمەتی زمان و فەرهەنگی ڕاستەقینەی کوردی نییە. لە حاڵێکدا دەبێ دەستەواژەی (آموزش بە زبان کوردی) جێگە بخرێت کە لێرەدا ئیتر مانا و سنوورەکان جێا دەکرێنەوە. دەستەواژەی دووەم بە واتای مافی ڕەوا و سیاسی و نەتەوەیی دێت و ئەو مانایەی لەم دەستەواژەیەدایە، ئەوەیە دەبێ لە هەموو قۆناغەکانی پەروەردە و خوێندندا زمانی دایک بخوێندرێت و سەرجەم مادە دەرسییەکانیش هەتا دوا پلەکانی خوێندن بە زمانی خۆت بێت. کەچی دەستەواژەی یەکەم (آموزش زبان کوردی) کە حکوومەتی ئێران چەواشەکارانە بۆ سەرداپۆشینی ڕاستییەکان و شاردنەوەی پرسی نەتەوەیی لە ئێران دەیورووژێنێ، لەگەڵ فێربوونی زمانەکانی (ئینگلیزی، فەرانسەیی، عەرەبی، ڕووسی و….) لە ئێران کە لە دەرەوەی سیستمی پەروەردە دەخوێندرێن، هیچ جیاوازییەکی نییە و هەر ئەو مانایە دەگەیەنێت. بۆیە نوخبە و ئیلیتی فەرهەنگی و سیاسیی کورد لەم هەلومەرجە هەستیارەدا ئەو پیلانە کوشندانەی حکوومەتی ئێران بۆ خنکاندنی زمان و لە گرێژنە دەرچوونی لەقاو بدەن و ڕۆشنگەریی زیاتر بکەن و خەڵک و توێژەکانی کۆمەڵگە هان بدەن لە دەرەوەی بازنەی دەسەڵات و پەروەردەی نەتەوەی باڵادەست، خزمەت بە زمانی کوردی بکەن و لەم ڕێگەیەوە سنوورە دەسکردەکان بناسن و تەنیا لە بازنەی زمانی نەتەوەییدا کە هەوێن ئاخێزگەی ناسنامەیە چالاکی بکەن.\n٤. سەرەڕای ئەوەی کە ڕێژیمی ئێران جیا لە زمانی فارسی کە زمانی دەسەڵاتە، ڕێگای خوێندن بە زمانی نەتەوەکانی‌تر لە ئێران نادات، زمانی کوردی لە ڕۆژهەڵاتی کوردستان لە چە دۆخێکدایە؟\nئەگەر بمانەوێ بە وردی باسی پێگەی زمانی کوردی لە ڕۆژهەڵاتی کوردستان بکەین، دەبێ لە ڕوانگەی قۆناغ و پۆلێبەندیی ڕەوتەکان و مێژووییەوە پێگەی بخەینە ڕوو کە کات و دەرفەتی زۆر دەبات و لە تاقەتی ئەم دیمانە کورتەدا نییە. کۆماری ئیسلامیی ئێران یەک لەو سیستمە خۆسەپێن و زێدەخوازانەیە کە بوونی خۆی لە نەبوونی ئەوی دیکەدا پێناسە دەکات. لەوەش باش دەزانێت و بە جوانی لە گەوهەر و ئامانجی بزووتنەوەی نەتەوەیی کورد تێگەیشتووە، بەڵام چونکە گەوهەر و ستراتیژییەکەی لەسەر بنەمای حاشا لە پرسی “نەتەوەیی” بونیات نراوە، دان بە راستییەکاندا نانێت. یەک لەو پرسانەی کە کۆماری ئیسلامی لێی دەترسێت و زراوی لێی تۆقیوە، پرسی زمانە. لەم نێوەندەشدا زمانی کوردی، لە زمانی سەرجەم نەتەوەکانی دیکەی ئێران زیندووترە هەڵگری توخم و تایبەتمەندیی ڕێنووسی، بنەمای مێژوویی (فۆنۆلۆژی) و ڕێزمانییە و خاوەن پاشخانێکی فەرهەنگی و زارەکیی دەوڵەمەندە و ئەمەش بووەتە گرێی سەر دڵی حکوومەت. هەرچەند لەبەر نەبوونی کیانێکی سەربەخۆی سیاسی (دەوڵەت – نەتەوە) بەگشتی لەناو کورد، هێشتا نەمانتوانیوە بە شێوەیەکی بنەڕەتی و ستراتیژی ڕۆحی سەردەم (سەدە)ی خۆمان پێناسە بکەین و بزانین لە کوێدا دەژین؟ چیمان کردووە و بۆ داهاتووی زمان و نەتەوە دەبێ چی بکەین؟ چونکە نەمانتوانیوە ڕۆح و گەوهەری ڕاستەقینە و تواناییەکانی زمانی خۆمان کەشف بکەین و کورد هێشتا لە قۆناغی دیناو (موکاشفە)ی زمانی خۆیدایە. سەرەڕای ئەو کەموکووڕییانەی باسم کردن، وەلێ ڕەوشی زمان کوردی لە ڕۆژهەڵاتی کوردستان، سەرەڕای تەواوی ئەو پیلانانەی دامودەزگا سیخوڕییەکانی دەسەڵاتی ئێران وەک بۆمب لەناو شێوەزار و دیالێکتە جیاوازەکانی زمانی کوردی دایان ناوە و خەریکی وەشاندنی تۆوی دووبەرەکێ و لێکترازانی ناوچەیی، زمانی و فەرهەنگین، بەڵام لەسەر دەستی نوخبە و ڕۆشنبیر، هونەرمەند و نووسەران و خەڵکی وشیار زمانمان لە ئاستێکی باشدایە و بەردەوامە لە بووژانەوە و گەشەکردن. بە بەراوردی پارچەکانی دیکەی کوردستان، هەرچەند لە سیستمی دەسەڵاتی ئێراندا ڕێگە بە خوێندنی زمانەکامان نەدراوە. بەڵام ڕەوتێکی خۆڕسکی فەرهەنگی و ئەدەبی کە لە چوار دەیەی ڕابردووەوە دەستی پێکردووە، بە بڕینی چەند قۆناغی جیاواز و هەوراز و نشێو، ئێستا خەرمانێک لە بەرهەم و شاکاری ئەدەبی هەر لە بوارەکانی “مێژوو، ئەدەبی زارەکی، وشەنامە و فەرهەنگی پسپۆڕی، شیعر، چیرۆک و ڕۆمان و ئەدەبی منداڵان و…” هاتوونەتە بەرهەم. ئەمانەش بێگومان بەرهەمی ئەنجومەنە فەرهەنگی و ئەدەبییەکان لە سەرتاسەری شارەکانی ڕۆژهەڵاتە کە لەسەر دەست و هەوڵ و ماندووبوون و دڵسۆزیی ئەو چالاکە فەرهەنگی و ئەدەبییانە بە سەدان، فێستیڤاڵ، کۆنگرە، سمینار و کۆڕی جۆراوجۆری ئەدەبی، فەرهەنگی و هونەری بەڕیوە چوون و ئەمانەش بەستێنێکی فراوانن بۆ گەشەکردنی زمانی نەتەوەییمان. ئەوەی جێگەی دڵخۆشییە ئەو پاشاگەردانی، پشێوی و لە گرێژنە دەرچوونەی لە بواری زمان لە باشوور هەیە، لە ڕۆژهەڵاتی کوردستان زۆر کەمترە.\n۵. گەشەکردنی دیالێکت و شێوەزارەکانی کوردیی خوارین لە زمانی کوردی و بەگشتی پرسی زمانی کوردی لە باشووری ڕۆژهەڵاتی کوردستان کە دەکاتە پارێزگاکانی ئیلام، کرماشان چۆن دەبینن؟\nگەشەی شێوەزارەکانی هەورامی و دیالێکتەکانی کوردیی خوارین (کەلهورڕی، فەیلی، لەکی و لوڕی) هاوشانی کورمانجیی ناوەڕاست و کورمانجیی سەروو لە ڕۆژهەڵاتی کوردستان، نەتەنیا خەسار نییە، بەڵکوو وەک دەرفەتێک لەقەڵەم دەدرێت و ئەو بەرهەمانەش لەم بوارەدا و بەتایبەت لە دوو پارێزگای ئیلام و کرماشان هاتوونەتە بەرهەم جێگەی گەشبینی و بووژانەوەی زمانی نەتەوەیین. من لە چەندین بابەت و دیمانەی تایبەتدا و سەرەنجام لە کتێبێکدا بەناوی “دەروەچەی واران” (لەژێر چاپدایە) بە وردی پرژاومەتە سەر هەموو ڕەهەند و لایەنەکانی پێگەی زمان و ئەدەبی کوردی لە دوو هەرێمی زاگرۆس (ئیلام و کرماشان). من پێم وایە لە سێ دەیەی ڕابردوودا کۆمەڵگەی ئیلام و کرماشان تووشی داچڵەکان و ڕاچەنین و بووژانەوەیەکی ئەدەبی و فەرهەنگی بووە. ئەمەش هیچ پەیوەندییەکی بە بەرنامەی فەرهەنگیی حکوومەتی ئێرانەوە نییە، چونکە پلانی فەرهەنگیی حکوومەتی ئێران لە ئایدۆلۆژیی مەزهەبی و سڕینەوەی زمان و ناسنامەی نەتەوەیی و فەرهەنگی لە ئیلام و کرماشان زیاتر هیچ شتێکی دیکە نییە و باسکردن لێی کات بە خەساردانە. ئەم بووژانەوەیە چەند هۆکارێکی هەیە، یەکەم کاریگەری و هاوسنووربوونی کرماشان و ئیلام لەگەڵ باشووری کوردستان و ناوچەی خانەقین و هاتوچۆی کۆمەڵایەتی، کاریگەریی میدیا و چاپ و وەشانگەکانی باشووری کوردستان، کاریگەریی نووسەر، ئەدیب و هونەرمەندانی دوو پارێزگای سنە و ورمێ لەسەر ڕەوشی فەرهەنگیی ئیلام و کرماشان. لە گشت گرنگتر دەسپێکی ڕەوتی نوێی زمان و ئەدەبی کوردی لە دەیەی حەفتای هەتاوی ڕووی دا و ئەمەش هەڵێنجراوی گۆڕانکاریی فەرهەنگییە کە لەسەر دەستی نووسەران و\nنوخبەکانی ئیلام ڕووی دا و لە دەیەی هەشتای هەتاویدا پێی نایە قۆناغێکی تازەترەوە و ئەم گەشەکردنە تەنیا لە شێعردا نەمایەوە و بە لەدایکبوونی ئەدەبی گێڕانەوە و پەخشان (چیرۆک و ڕۆمانی کەلهوڕی، فەیلی، لەکی و…) هەنگاوێکی مەزنی تۆمار کرد. لە دەیەی 90ی هەتاویدا گەشەکردنی زمان و ئەدەبی کوردیی خوارین لە ئیلام و کرماشان بەرینتر بووە و ئیدی لەو پرژی و بڵاوی و فۆرمە تاکەکەسییە دەرباز بوو، ئێستا دوای حەوت ساڵ لە دەیەی 90ی هەتاوی کە من بە دەیەی بووژانەوەی فەرهەنگی و زمانیی ئیلام و کرماشان پێناسەی دەکەم، خەریکە ئەم ڕەوتە بەرەبەرە فۆرم و ئاراستەی خۆی دەدۆزێتەوە و دەکرێ پیناسەی بکەین.\nئێستا پرسی زمانی نەتەوەیی و پێناسەکردنەوەی نوێی ناسنامە لە ئیلام و کرماشان لەڕێگەی فێربوونی زمانەوە کە لەڕاستیدا پێناسە و سنووری (من و ئەویتر) دیاری دەکات، بووەتە مژارێکی گرنگ، بۆیە حکوومەتی ئێران بۆ بەلاڕێدابردن و درزخستەن ناو ئەم بزووتنەوە فەرهەنگییە چەندان پیلانی دووبەرەکێ و ململانێی دوژمنکارانەی عەشیرەیی، زاراوەیی و ناوچەیی وەگەڕ خستووە.\nداگیرکەر باش دەزانێت، ناسنامە و هەستی نەتەوەیی کە لە ڕەهەند و دەروازەی زمانی نەتەوەییەوە فۆرم بگرێت، بە زەبری سەرکوت و کوشتن و ژینۆسایدی فیزیکی ناتوێتەوە، بۆیە بە ڕەخساندنی شەڕی زاراوەگەری، ناوچەگەرێتی و ئەولەویەتدانان و سەپاندنی زارێک بەسەر ئەوانی دیکە، خەریکە ئاگری شەڕێک خۆش دەکات کە پێکهاتەی زمان کە خەریکە فۆرم دەگرێت، لێک هەڵبوەشێنێ و بگاتە ئامانجەکانی کە هەمان لێکترازانی نەتەوەیی و فەرهەنگی و ئایینییە. چونکە دەسەڵاتی هێژموونیخواز تەنیا بە نەمانی ئەویدی پێناسەی خۆی دەدۆزێتەوە. ئەگەر بێت و (ئێمە) باڵا و گەشە بکەین (ئەو) دەتوێتەوە و دەبێتە بڵقی سەر ئاو. بە خۆشییەوە تاڕادەیەک سەرەداوی ئەو پیلانانە خەریکن دەڕەوێنەوە و وشیاری و ئاگاییەک کە بەهۆی دونیای هاوچەرخ و کاریگەریی تۆڕە کۆمەڵایەتییەکان، خێرا پیلانەکان دەبنە بڵقی سەر ئاو. کرماشان و ئیلام کە سێ دەیە لەمەوبەر کەوتبوونە ژێر هەژمۆنیی دەسەڵاتی فاشیزمی مەزهەبی و خەرک بوو دەخنکا و بۆ پەیوەندیگرتن بە بزووتنەوەی نەتەوەیی کورد دەبوا زمانی “ئەویدی”ی بەکار هێنابا، ئەمڕۆکە گەیشتووەتە قۆناغێک لە گەشەی زمانی و نەتەوەیی کە نوخبە و نووسەر و داهێنەر و هونەرمەندانی سەرباشقەی ناوچەکانی دیکە ڕۆژهەڵاتی کوردستان کە ئەمە جێگەی گەشبینییە دەتوانین بووشیم، هەرێمی زاگرۆس و بەڕوو ئاخێزگە و شادەماری داهاتوو و ئەستووندەکی خێوەتی بزووتنەوەی کوردە لە ڕۆژهەڵاتی کوردستان، چونکە زمانی کوردی تێیدا خەریکە باڵا دەکات.\nشەریف فەلاح؛ شاعێر، نووسەر، وەرگێڕ و لێکۆڵەری ئەدەبی کوردی، ساڵی ۱۳۵۳ی هەتاوی لە ئاوایی (گەزنە)ی سەر بە چەمشاری سنەی ڕۆژهەڵاتی کوردستان لەدایک بووە و لە ساڵی ١٣٧٧ی هەتاوییەوە چالاکییە ئەدەبییەکانی خۆی لە ئەنجومەنی ئەدەبیی مەولەوی شاری سنە و بە بڵاوکردنەوەی شێعر و بابەتە ئەدەبییەکان لە گۆڤارەکانی سروە و زرێبار و گۆڤارە خوێندكارییەكان و حەفتەنامەكانی: ئاویەر و سیروان لە ڕۆژهەڵاتی كوردستان دەست پێکردووە، لە ساڵی ۱۳۸۰ی هەتاوی ڕۆژهەڵاتی کوردستانی بەجێ هێشتووە و لە ڕیزەکانی حیزبی دێموکراتدا بۆ ماوەی ١٢ ساڵ پێشمەرگە بووە و ئێستاش لە چالاکییە ئەدەبی و فەرهەنگییەکانی بەردەوامە. لە ساڵی ۱۳۸۲ی هەتاوییەوە بە جیدی دەستی بە وەرگێڕان لە فارسییەوە بۆ کوردی کردووە و تاکوو ئێستا بە نووسین و وەرگێڕانەەوە ١٠ بەرهەمی چاپ و بڵاو کردووەتەوە و ۶ بەرهەمی نووسینی لەژێر چاپدان کە تایبەتن بە ئەدەب و زمانی کوردی لە ڕۆژهەڵات و چوار کتێبی دیکەشی ئامادەی چاپە.\n← بەرنامەی ئەوبەری پرۆپاگەندەی قەیران\nلافاو لە نێوان قەیران و ناکارناسیی بەرپرسانی ڕێژیم →\nبەشداری نوێنەرایەتی حیزبی دێموکرات لە مەراسمی خەڵاتكردنی لۆبییە باشەكان\n20.12.2018 admin لێدوان نووسین ناچالاککراوە لە بەشداری نوێنەرایەتی حیزبی دێموکرات لە مەراسمی خەڵاتكردنی لۆبییە باشەكان


KurdFilm | کوردفیلم - فیلمەکان\nئەمریکی هیندی کۆری ژاپۆنی چینی ئەڵمانی فەڕەنسی ئیسپانی ئیتاڵی ئەنیمەیشن\nکوردی بیانی ئەنیمەیشن\nکوردی زنجیرە فیلم\nبۆکسی دەرهێنەران ڕانان ووتار و گفتووگۆ ٢٥٠ باشترینی IMDb پەیوەندی کردن\nئایا دڵنیایت کە دەتەوێت لە هەژمارەکەت بچیتە دەرەوە ؟\nتێپەرە ووشەت لەبیرکردووە؟\nهەژمارت نییە؟ دروستکردنی هەژمار\nدروستکردنی هەژماری نوێ\nدووبارە تێپەرە ووشە\nهەژمارت هەیە؟ چوونە ژوورەوە\nتێپەڕەووشەت لەبیرنەکردووە؟ چوونە ژوورەوە\nچەشنەکانئەکشنسەرکێشییئەنیمەیشنژیاننامەکۆمیدیتاوانکارییکۆمیکبەڵگەنامەییدرامیخێزانییخەیاڵییمێژووییترسناکگۆرانییئاڵۆزڕۆمانسیزانستی خەیاڵیکورتەفیلموەرزشییسوپەرهێرۆهەستبزوێنجەنگیڕۆژئاواییفیلم نوار\nفیلمەکان بەپێی ساڵ\nترسناك - ئاڵۆز - چیرۆكی هه‌ست بزوێن 10/5.7\nترسناك - ئاڵۆز - چیرۆكی هه‌ست بزوێن 10/6.1\nچیرۆكی هه‌ست بزوێن 10/5.8\nئاكشن - كۆمێدی 10/6.7\nئاكشن - كۆمێدی 10/7.7\nچیرۆكی هه‌ست بزوێن - ترسناك 10/6.6\nڕۆمانسی - درامی 10/6.1\nترسناك - ئاڵۆز - چیرۆكی هه‌ست بزوێن 10/6.8\nكۆمێدی - درامی 10/6.4\nكورته فیلم - درامی 10/6.9\nدرامی - ڕۆمانسی 10/6.2\nئاكشن - كۆمێدی - خه‌یاڵی 10/5.3\nدرامی - چیرۆكی هه‌ست بزوێن 10/7.2\nئاكشن - سه‌ركێشی - چیرۆكی هه‌ست بزوێن 10/6.1\nترسناك - ئاڵۆز - چیرۆكی هه‌ست بزوێن 10/6.2\nزانستی خه‌یاڵی - درامی - ترسناك 10/5.4\nدرامی - خێزانی 10/8.0\nدەربارە ڕێکلام کردن تایبەتمەندی دی.ئێم.سی.ئەی پەیوەندی کردن\nکوردفیلم ©2022 هەموو مافێکی پارێزراوە\nباشترین پێگەی سینەمایی کوردی\nله كورد فیلم ده‌توانیت نوێترین ئه‌ڵقه و فیلم ببینیت و سه‌یریان بكه‌یت به خۆڕایی به بێ دانانی هیچ هه‌ژمارێك. هه‌موو ئه‌ڵقه و فیلمه‌كان به بێ كێشه و به خێرایی كار ده‌كه‌ن له‌سه‌ر هه‌موو ئامێره جیاوازه‌كان. ئێستا ده‌توانیت چێژ وه‌ربگریت له سه‌یركردنی.


پاش 12 ساڵ نه‌ته‌نیاهۆ له پۆسته‌که‌ى دوورخرایه‌وه\nبه زۆرینه‌ى پارته ئۆپۆزسیۆنه‌کان و پارته میانڕه‌و، چه‌پ و راستڕه‌و و ته‌نانه‌ت پارته عه‌ره‌بییه‌کانیش له‌ئیسرائیل هاوپه‌یمانییه‌کى په‌رله‌مانییان پێکهێنا که له 62 کورسى په‌رله‌مان پێکهاتون و له‌سه‌ر پێکهاته‌ى کابینه‌ى حکومه‌تیش گه‌یشتنه رێککه‌وتن، به‌وه‌ش دواى 12 ساڵ بنیامین نه‌ته‌نیاهو، سه‌رکرده‌ى پارتى لیکود و سه‌رۆک وه‌زیرانى ئیسرائیل له‌پۆسته‌که‌ى دورده‌خرایه‌وه.\nئاوێنە: ئه‌مڕۆ یه‌کشه‌ممه 30ى ئایارى 2021، میدیاکانى ئیسرائیل بڵاویانکرده‌وه، نافتالى بێنێت، سه‌رکرده‌ى پارتى یامیناى راستڕه‌و رازیبو په‌یوه‌ندى به به‌ره‌ى هاوپه‌یمانێتیى یایر لاپید، سه‌رکرده‌ى پارتى یه‌ش ئاتیدى ئیسرائیله‌وه بکات.\nفراکسیۆنه‌که‌ى نافتالى بێنێت که خاوه‌نى ته‌نها حه‌وت کورسى په‌رله‌مانه کاریگه‌ریى گه‌وره‌ى له‌سه‌ر داهاتووى حکومه‌تى ئیسرائیل ده‌بێت و به‌ڵێنى پێدراوه بۆ ماوه‌ى دوو ساڵ ببێته سه‌رۆک وه‌زیرانى ئیسرائیل.\nهاوپه‌یمانییه‌که‌ى یایر لاپید پێکهاته‌یه‌کى فره‌لایه‌نه له پارتى میانڕه‌و، چه‌پ و راستڕه‌و و ته‌نانه‌ت پارتێکى عه‌ره‌بیش پێکهاتوه، ئه‌وان باوه‌ڕیان به دانوستان و چاره‌سه‌رى ئاشتیانه‌ى پرسى فه‌ڵه‌ستین هه‌یه.\nهاوکات بنیامین نه‌ته‌نیاهو، سه‌رکرده‌ى پارتى لیکود و سه‌رۆک وه‌زیرانى ئیسرائیل له‌په‌یامێکدا رایگه‌یاند، حکومه‌تى نوێى ئیسرائیل که نه‌فتالى بێنیت بۆ ماوه‌ى دو ساڵ و یایر لاپیدیش بۆ ماوه‌ى دو ساڵى دیکه سه‌رۆکایه‌تى ده‌که‌ن، سه‌رکه‌وتو نابێت و ناتوانێت ئیسرائیل له مه‌ترسییه‌کانى ئێران و حه‌ماس بپارێزێت.\nكنێست په‌رله‌مانى ئیسرائیل ژماره‌یان 120 ئه‌ندامه و زۆرینه‌ى بڕیاره‌کانى تایبه‌ت به وڵاته‌که له‌وێوه ده‌رده‌چێت.


قوتابخانەی هۆزەکان یاخود قوتابخانە خێڵەکیەکان، کە لە ساڵی ١٨٩٠ سوڵتانی عوسمانی دروستیکردن، بۆئەوەی مناڵی سەرۆک هۆزەکان (کورد و عەرەب) تێیدا پەروەردە بکرێن بە رۆشنبیری عوسمانی و دڵسۆزییان بۆ سوڵتان هەبێت. بۆیە هەر خوێندنگەیەکی دینی و هەر رەوتێکی دینی کە بانگەشە بۆ سەلەفیزم و وەهابیزم و داعشیزم ئەردۆگانیزم بکات، دەکرێت وەک (عەشیرەت مەکتەبلەری)یەک چاوی لێبکەین، کە دەیهەوێت هەست و سۆزی تاکی کورد بۆلای سوڵتان رابکێشێت، دەیهەوێت تاکی کورد لەژیاری خۆی داببڕێت و بیبات بۆ دنیایەک کە گەڕانەوەوی بۆ نییە.\nهیچ سەیر نییە بەلامەوە، کە مەلاشوانێک دەچێت بۆناو داعش، بەڵکو ئەوە سەیرە ئێمە هێشتا پێمانوایە، یاخود چاوەنواڕیمان لە مەلاشوانەکان هەیە کە هەم کوردبن هەم ئیسلام! بێگومان مەبەستم ئیسلامی سیاسییە، روی قسەم لەو کەسانەیە کە قوتابی (حەسەن بەنناو و سەید قطب و محمد عەبدولوەهاب)ن، ئەوانە ناتوانن هەم کوردبن هەم داعش، هەم کورد بن هەم سەلەفی. دواجار مەلاکرێکاریش، کە وەک تاکە چارە خەلیفەکەی داعش هەڵدەبژێرێت هەر لەبەر ئەوەیە کە ناتوانێت هەم کورد بێت و هەم داعش، چونکە ئەوانە سەر بەدنیاو ئایدۆلۆژیایەکن، کە یەکەم جار سەر بە دنیابینی و دنیای کورد نییە، دوەم جار سەربە دنیابینی ودنیای مۆدێرن نییە، ساموئیل هانتنگتون لە پەرتوکی ململانێی شارستانیەتەکاندا دەڵێت: "دین لەپێش نەتەوەشەوە خەڵکەکان لە یەکتر جیادەکاتەوە، دەشێ تاقە کەسێک نیوە عەرەب و نیوە فەرەنسی بێت، بەڵام زۆر سەختە نیوە موسڵمان و نیوە مەسیحی بێت" بۆیە سەختە کەسێک نیوە وەهابی بێت نیوە کورد، نیوە داعش بێت و نیوە کورد، کورد و بیری کورد زۆر جوانتر و خاوێنترە لە فیکری ئیسلامی سیاسی بە هەمو شێوەکانیەوە.\nبێگومان ئەم قسەیەی سامۆئیل بەسەر تەواوی ئەو گروپە ئیسلامیانەدا دەچەسپێت، کە وەلائیان بۆ مورسی و ئەردۆگان و گویلەن و...تاد هەیە، ئەم گروپانە باوەڕیان بەزیندوکردنەوەی خەلافەت هەیە، بەڵام نەک بۆئەوەی خەلافەتێکی کوردی ئیسلامی دەبمەزرێنن، نەخێر خەونێکی وایان نییە، بەڵکو ئەوان خەونی بون بە (والی) یان هەیە لەسایەی خەلیفەدا.\nمن بەتەواوی باوەڕەوە دەڵێم: بەسەلەفیکردنی تاکی کورد سەد قات مەترسیدارترە لە (تفریس و تتریک و تبعیس) لەبەرئەوەی بە عەرەبکردن و بەتورک کردن و بەفارسکردن پرۆسەیەکە بەزۆر و بۆتواندوەیە لە بۆتەی نەتەوەیەکیتردا، بەڵام بەسەلەفی کردن پرۆسەیەکە بەئارەزو بۆ تواندنەوە لە بۆتەی ئایدۆلۆژیا یەک، کەوادەکات نەک سەر بە نەتەوەکەی خۆی نەبێت، بەڵکو سەر بە دنیای نەتەوە کەی خۆشی نەبێت و گێڕانەوەی تاکێکی بە سەلەفیکراو بتەوێت وای لێبکەی نەتەوە پەروەر بێت هەزار ئەوەندە سەختە وەک لەوەی جاشێک بکەیتەوە بە کورد بگرە مەحاڵیشە، ئە گەر لەناو کورددا بەداخەوە جاشی پارە هەبوبێت، ئەوا مەلاشوان جاشی دینییە. بۆ نمونە دەوڵەتی تازەی تورکیا کە لەسەر دەستی ئەتاتورک دامەزرا لەگەڵ بەعەلمانیکردنی تورکیا پرۆسەی بەتورککردنیشی دەست پێکردوە، بەڵام ئەو تاکەی کە بەزمانی دایک نەیخوێندوە و هەر لە قۆناغی سەرەتایی خوێندنەوە فێری ئەوە کراوە بڵیت: (من تورکم دایکم تورکە... بنیادەم هەموی تورکە) ئەمڕۆ بەهۆی گەشەکردنی هۆشیاری نەتەوەیی و هەستی نەتەوەیی دەڵێت: بژی کورد، بژی ئاپۆ...\nبەڵام لەسایەی خەلافەتی عوسمانی و سیاسەتەکانی سوڵتانە عوسمانییەکان تەنانەت لە سەرەمەرگی خەلافەتیشدا یەکێک نەیگوت بژی کورد، بەڵکو تا دواسات چینی رۆشنبیری کورد بەڕۆشنبیری عوسمانی لە هەوڵی ئەوە دابون چارەسەرێک بۆ پیاوە نەخۆشە کە بدۆزنەوە! لەشەڕی جیهانی یەکەمیش سوڵتان دوای ئەوەی بانگەوازی غەزا بڵاودەکاتەوە کوردەکان بەپیر بانگەوازەکەی سوڵتانەوە دەچن! ئەمە لەکاتێکدا خەلافەت بەناو ئیسلامییە، نەک ئیسلامی محەمەد عبدولوەهاب و بەننا و...هتد. لێرەدا مەبەستم ئەوە نییە کە مەترسی بە عوسمانی کردن یەکسان بێت بە سەلەفیکردن یا بەداعش کردن، بەڵکو تەنها جیاوازی کردنە لەنێوان بەتورککردن لە دو سەردەمی جیاواز (خەلافەتی عوسمانی و تورکیای عەلمانی)، ئەگەرنا خەتەری ساڵێک خوێندن لە قوتابخانەیەکی سەلەفی و بەسەلەفیکردن زیاترە لە هەمو ماوەی خەلافەتی عوسمانی و پەروەردەکردنی تاکی کورد بە رۆشنبیری عوسمانی، یان لە بەتورک کردن لەسەر دەمی تورکیای عەلمانی.\nبۆیە پێموایە، ئەمڕۆ لە هەمو سەردەمێک زیاتر نەتەوەکەمان لەژێر هەڕەشەی ئایدۆلۆژیای بێگانەدایە، بەتایبەت لەم بەشەی باشور کە دەسەڵاتێکی نیمچە رەهایان هەیە بۆ هاوردەکردنی فکری عەرەبی بەدەوی و بۆ گێڕانەوەی تاکی کورد بۆ دنیایەی هەزار و چوارسەد ساڵ لەمەوبەر.\nئەم رەوتە سەلەفیەش کە بە جلی کوردی و فکری وەهابییەوە، بانگەشەی هەم کورد بون و هەم سەلەفی بون دەکەن، هەمو جۆرەکانی میدیایان لەبەردەست دایە، بەتەواوی دەرگایان بۆ خراوەتە سەرپشت بۆ بەسەلەفیکردنی کۆمەڵگا. کارەساتە کە لەوەدایە کە تائێستاش قوتابخانە حەزی قوتابی تێر ناکات لە کوردستان، تائێستاش قوتابی لەدەرەوەی قوتابخانە لەرێگەی دەرسی دینییەوە دەیهەوێت فێری زمانی عەرەبی ببێت، کە بێگومان لای مامۆستایەکی سەلەفی. دەرس خوێندن لەدەروەی قوتابخانە بۆ قوتابییەکی پێنجی بنەڕەتی لای مامۆستایەکی سەلەفی چ واتایەکی هەیە لە بەسەلەفیکردن زیاتر!\nبەپێی هەواڵێکی سایتی خەندان لەماوەی چوارساڵدا پەنجا هەزار مناڵ وازی لە خوێندن هێناوە. ئایا وازهێنانی ٥٠ هەزار منداڵ لەخوێندن و لەبەرامبەردا پەیوەندیکردنی ٦٠ هەزار منداڵ بەخوێندنی ئاینییەوە لەشکرێکی سەلەفیمان بۆ دروستناکات؟!\n24/02/2015 بینین: 4712


حکومەتی تونس زنجیرە چاکسازییەکی کۆمەڵایەتیی ڕاگەیاند - RojNews\nحکومەتی تونس زنجیرە چاکسازییەکی کۆمەڵایەتیی ڕاگەیاند\nلە پاش خۆپیشاندانەکانی خەڵکی تونس دژی دۆخی نالەباریی ئابوریی ئەو وڵاتە، حکومەتی تونس زنجیرەچاکسازییەکی کۆمەڵایەتیی ڕاگەیاند.\nشەوی ڕابردوو حکومەتی تونس ڕایگەیاند، کە چەند بەرنامە و پرۆژەیاسای ئاڕاستەی پەرلەمانی ئەو وڵاتە کردووە، کە بۆ چاکسازیی لە بواری خزمەتگوزاری تەندروستیی، نیشتەجێبوون و چەند یارمەتییەکی دیکە کەکاریگەرییان لەسەر باشکردنی ژیانی هەژارانی کۆمەڵگا دەبێت.\nئەوەش لەکاتێکدایە کە زیاتر لە هەفتەیەکە، خەڵکی تونس ڕژاونەتە سەر شەقامەکان و دژی دۆخی ئابوری لەو وڵاتەدا و هەژاریی بەشێکی زۆر لە خەڵکی تونس ناڕەزایی دەردەبڕن.\nلە ئەنجامی ئەو خۆپیشاندانانەدا، کە سەرتا بە شێوەی ئاشتیانە دەستیپێکرد و دواتر توندوتیژیی لێکەوتەوە، زیاتر لە ٦٠٠ خۆپیشاندەر دەستگیر کران.\nلە سەرەتای ئەمساڵەوە بە بڕیاری جێبەجێکردنی گرانبوونی سووتەمەنی، ئۆتۆمبێل، ئینتێرنێت و زیادبوونی نرخی تاکسی ناڕەزاییەکان لە تونسی پایتەخت و تەبوربەی تونس سەریان هەڵدا.\nتونس یه‌که‌م وڵات بوو که سه‌ره‌تاى ساڵى ٢٠١١ "بەهارى عه‌ره‌بى" ده‌ستپێکرد و هاوڵاتیان به خۆپیشاندان و ناڕه‌زایى توانیان زه‌ین العابدین سه‌رۆکى تونس ناچار بکه‌ن واز له ده‌سه‌ڵات بهێنێت، زه‌ین العابدین ماوه ٢٤ ساڵ بوو سه‌رۆکى تونس بوو.


لەشکرکێشی تورکیا بۆ سەر هەرێمی کوردستان بۆچی؟ – hkkurdistan\nHome6ئەرشیفی بابەتەکان6لەشکرکێشی تورکیا بۆ سەر هەرێمی کوردستان بۆچی؟\nنووسینی: مەهدی رەسوڵ” وەستا مەهدی”\nبێگومان لەپەیوەند بەو لەشکرکێشی و داگیرکاری و تاڵانیەی کەدەوڵەتی تورکیا بۆسەر هەرێمی کوردستان دەستی داوەتێ، لێکدانەوەو قسەوباسی زۆری لەسەر دەکرێ و بۆچونی جیاجیاش لەسەر ئەم جموجوڵ و سیاسەتەی دەوڵەتی تورکیا دەخرێتەڕوو. بەڵام لێکدانەوەکان هەرچیەک بن ئەم لەشکرکێشی وتالانیەی دەولەتی تورکیا دەستی داوەتێ، سیاسەتێکە دژ بەخەڵکی کوردستانە و بەشوین خۆیدا ئاوارەیی، کاولکاری و تاڵانچێتی وکوشتارو نائەمنکردنی فەزای کۆمەڵایەتی کوردستانی بەدواوە بووە و دەبێ، و بەڵایەکی تری بۆسەر هەموو ئەوموسیبەتانە زیاد کردووە کەخەڵکی کرێکارو زەحمەتکێش پێوەی گیرۆدەن. هەربۆیە دەبێ ئەم سیاسەت و هەوڵانەی دەولەتی تورکیا لەلایەن خەڵکی ئازادیخوازەوە و بەتایبەتی کرێکارانی تورکیاو کوردستان و ناوچەکەوە ڕیسواو مەحکومە بکرێ و ناچار بکرێت بەوەی کەدەستی لێ هەڵگرێت.\nبەڵام بۆچی تورکیا ئەم لەشکرکێشی بۆسەر هەرێم فراوان و توندکردۆتەوە؟ بێگومان دۆخی هەڵواسراوی کوردستان لەدوای ساڵی ١٩٩١ و دروستبوونی “ناوچەی دژەفڕێن” بەردەوام ناوچەیەک بووە لەژێر هەرەشەکانی تورکیا و ئێرانداو بەردەوام ئەم دوو دەولەتە بەپاساوی جیاجیا دەخاڵەتی سەربازیان بردۆتە پێشەوە. ئەمجارەش دەولەتی تورکیا بۆ سیاسەتی لەشکرکێشیەکەی خۆی بوونی پەکەکای لەقەندیل کردۆتە بەهانەو پاساوێکی پوچ لەکاتێکدا ئەم سیاسەتە داگیرکاریەی ڕاستەوخۆ پەیوەندی بەدوخی جیهانی و ناوچەکەو ململانێی هێزەکانەوە هەیە، پەیوەندی بە مونافەسەو هەوڵدانی حکومەتەکەی ئۆردوگانەوە هەیە بۆ فراوانکردنەوەی نفوزی خۆی لەئاستی رۆژهەڵاتی ناوەراستدا. بەتایبەتی لەبەرامبەر نفوزی ئێراندا، ئەمەش لەدۆخێکدا کە شەرو کێشەی نیوان هێزە جیهانیەکان لەوانە ئەمریکاو ڕوسیا و دەولەتانی ئەوروپا بۆ سازدانەوەی دونیاو دابەشکردنەوەی ناوچەکانی نفوز درێژەی هەیە و هێشتا هیچ ئاسۆیەک بۆ هینانە کایەوەی باڵانسێکی سیاسی وئابوری لەئارادا نییە ولەم نێوەشدا ناوچەی رۆژهەڵاتی ناوەراست بۆتە مەیدانێك بۆ یەکلاییکردنەوەی کێشەو سراعاتێك کە لەنێوان هێزە ئیمپریالیستیەکاندا هەیە. جەنگ و کاولکاری و ئاڵوزکردن و شێواندن و ناجێگیری سیاسی گۆشەیەکی دۆخی ئیستاو بەشێکە لەسیاسەتەکانی ئەم وڵاتانەو هێزگەلێکی ناوچەیی وەک تورکیا و ئێرانیش، تا لەئاڵوگۆرەکانی داهاتوودا پێگەی خۆیان بەدەستبهێننەوە. لەم چوارچیوەیەدا تورکیا لەهەوڵی درێژکردنەوەی پشتینەی سەوزە لەناوچەی عەفرینی سوریاوە بەقوڵایی ٣٥ کیلۆمەتر و لێگرێدانەوەی ئەم پشتێنەیە بە هەرێمی کوردستانەوە و لێرەشەوە زاڵکردنی قەڵەمڕەوی سیاسی و سەربازی خۆی و مسۆگەرکردنی دەخاڵەتی خۆی لەئاست عێراق و ناوچەکەدا.\nئەگەرچی ئەم سیاستە داگیرکاریەی سوپای تورکیای بەردەوام بوونی پەکەکەی کردۆتە پاساو، بەلام ئەگەر سەرنج لەو هەڵسوکەوتانەی حکومەتەکەی ئۆردوغان و مامەلەیەک کە لەگەڵ، ئەمریکا، و روسیا و دەولەتانی ئەوروپاو تەنانەت مامەڵەیەک کە لەگەڵ حکومەتەکانی ناوچەکەدا دەیکات، بەڕۆشنی دەردەکەوێت کەتورکیا لەڕووی سیاسی و دیبلۆماسیەوە لەسەر هەمو پەتێک یاریدەکا و لەولاشەوە دەستی فراوانخوازی و دەخالەتی سەربازی لە ئاسیای میانە و ئازرباینجان و لە لیبیاو فەلەستین، لەعێراق و هەرێم درێژکردووە و وەک جەمسەرێک لەبەرامبەر نفوزی ئیراندا خۆی هەڵخستوە.\nلەلایەکی ترەوە خودی ئەوەی کە پارتی و حکومەتی هەرێم و حکومەتی عیراقیش پەکەکا تۆمەتباردەکەن و ئامادەن هاوکاری دەوڵەتی تورکیا بن، بەمانای ئەوەدێت کە هەرێم و عێراق ڕازین بە نفوزی سەربازی تورکیا لەعیراق و ناوچەکەدا، ئەوەش بۆوەرگرتنی گەلێک ئیمتیازات لەتورکیا.\nلەراستیدا پارتی ئامادەیە بۆشەر لەدژی پەکەکا، چونکە پەکەکا بەحەریفی خۆی لەئاست بزوتنەوەی کوردایەتی و دۆخی کوردستانی سوریاو تورکیا دەزانێ و دەیەوێت هێندە لاوازو بچوک بێتەوە، تاپارتی بتوانێ نفوزی خۆی بباتە پێشەوە. بەڵام ئەوە ترسە لە خەڵکی کوردستان و رای گشتی خەڵك، کە نایەوێت ڕاستەوخۆ بچێتەپای شەڕ لەگەڵ پەکەکادا. بەم جۆرە دەبینین کە بارگرژی نێوان پەکاکا و پارتی ئەڵقەیەکی درێژکراوەی ئەم داگیرکاری و لەشکرکێشیەی دەوڵەتی تورکیایە بۆسەر هەرێم، کەبەهەر لایەکدا بشکێتەوە بەزەرەری ژیان وگوزەران و نا ئارامی فەزای کۆمەلگەدا دەشکێتەوە، بۆیە پێویستە خەڵکی کوردستان لەدژی ئەم لەشکرکێشیەی تورکیا بوەستێتتەوە، باچیتر خەڵک بێخانەو لانە نەبێت و ژیانی لێ تێک نەچێت. تائێستا کە دۆخەکە لەسەرەتای خۆیدایە، هەزارەها کەس ماڵوحاڵی لێ تێکچووەو بێکاروکاسبی بۆتەوە و ئەگەریش ئەم دۆخە درێژە بکێشێت بۆشەڕێکی ناوخۆ ئەوا موسیبەت و زیانەکانی بێسنور دەبێت.\nخەڵکی کرێکارو زەحمەتکێشی کوردستان ئەگەر ئەیانەوێت مەترسی شەڕی ناوخۆ لەسەر خۆیان لابەرن و بیانەوێت لەدژی لەشکرکێشی دەولەتانی ناوچەکە بۆسەر هەرێم بوەستنەوە، ئەوا دەبێ خەباتی خۆیان بۆ وەلانانی دەسەڵاتی بۆرژوازی کوردو حزبەکانی توند بکەنەوەو دەسەڵاتدارێتی جەماوەری خۆیان دامەزرێنن و کوردستان لەم پاشاگەردانیەی کەتێی کەوتووە دەرباز بکەن و لێرەشەوە، سیاسەتێکی حەکیمانەو ڕۆشن و شەفاف و شۆڕشگێرانە بەرامبەر بەدەوڵەتانی ناوچەکە بگرنەبەر.


شاجوانی کوردستان 2012 || ماڵپه‌ڕی لێزان. نێت\nThursday, May 23, 2013\tده‌ستپێک\nهـۆنـراوه\tهۆنراوه‌ی تێکست\nژیان نامه‌ی هۆزانفانان\nدیتن و دیمانه\tلێزانی هونه‌ر\nدیمانه به تێکست\nدیمانه به ده‌نگ\nبابه‌ته‌کان\tبابه‌ته هونه‌ریه‌کان\nبابه‌تی ئاینیی\tسروودی ئاینیی\nبه‌رنامه‌ی چاوی لێزان\tچاوی لێزان له سوید\nچاوی لێزان له نه‌رویج\nچاوی لێزان له ئه‌ڵمانیا\nچاوی لێزان له فیلاندا\nبرگه‌ی چاته کوردیه‌کان\n:Artist Catalog A | B | C | D | E | F | G | H | I | J | K | L | M | N | O | P | Q | R | S | T | U | V | W | X | Y | Z لێزان نێت له فه‌یسبووک - Lezan.Net On Facebook بابه‌ته‌کان > بابه‌تی هه‌مه‌ڕه‌نگ > شاجوانی کوردستان 2012\nشاجوانی کوردستان 2012\nدەنگ دان یا خەمڵاندنی ئەندامان: / 23\nخراپباشترین پێنج شەممە, 28 حوزەیران 2012 23:09\tدوای مانگێك له بانگه‌شه‌كردن بۆ هه‌ڵبژاردنی شاجوانی كوردستان، له لایه‌ن فیستڤاڵی هه‌لا ئه‌ربیل، دواجار كاتژمێر 12ی ئه‌مشه‌و (28/29ی حوزه‌یرانی 2012) له هۆتێل رۆتانا، شاجوانی كوردستان هه‌ڵبژێردرا. شێنێ ئاكۆ، ته‌مه‌ن 19 ساڵ، خه‌ڵكی شارۆچكه‌ی رانیه، تاجی شاجوانی كوردستانی كرایه‌سه‌ر و چه‌ندین خه‌ڵاتی گرانبه‌های پێ به‌خشرا كه له‌نێویدا تاقمێكی ئه‌ڵماس بوو.!!\nجاری خوێندراوه: 2897\nنووسراوه له لایه‌ن brwa,\nJuly 02, 2012\tbawkaro nabe awa shagwany kurdstan bet abet sha nashrinakaman ke bet brakam mn aw halbzhardny shajwana ba haq nazanm chunka awa hech jamlyateky tya nya mn alem kurd qat pesh nakawet 3aslan nazann ky hal abzhern la klurdstan hamu shtek bwa bawasta agar eshekesh bo bkan bby ba gorany bezh yan har shtyky tr abet hokarek habet ta war grn ja aw hokara yan bazrgany balash´´´´´´´´´´´´´´ yan har shteky tr da tuxwa blen wanya +0\nپه‌یوه‌ندی به به‌ڕێوبه‌ری لێزان نیت\nنەرویج Phone: 004790806647 Email: info@lezan.net\n٢٠٠ یاری ڕاستەوخۆ بۆ منداڵان\nئیبراهیم تاتلیساس ژنی هێنا بوو به گه‌وره‌ترین سوپرایز! نوێترین وێنه‌ی تاتلیساس له لێزان نێت.\nلۆکە و میرە لە کلیپێکی نیشتیمانیدا ، بۆ یەکەم جار لە لێزان نێت\nکلیی ( نەفرەت )ی گۆرانی بێژ پەنا لە لێزان نێت ببینە\nنیمار بۆندی لەگەڵ بەرشلۆنە مۆرکردووە\nمنداڵێك له‌رانیه توشی نه‌خۆشییه‌كی ده‌گمه‌ن ده‌بێت\nیاریزانانی بەرشلۆنە بۆ شکاندنی ژمارەی پێوانەی یانەی ریال مەدرید خەڵات دەکرێن بۆچی حه‌مكۆ ناگه‌ڕێته‌وه سه‌ر شاشه؟\nCopyright © 2013. ماڵپه‌ڕی لێزان. نێت || مه‌ڵبه‌ندی هونه‌ری ڕه‌سه‌نی کوردی و جیهانی موزیک و هه‌مه‌ڕه‌نگ.\nThanks For Joomla Created By Yad Taha\n& Lezan Barznji


تیرۆریزمی دەوڵەتی.. بەو دەوڵەتانە دەووترێت کە هەڵدەستن بە دەست تێوەردانی دەوڵەتێ یا دەوڵەتانێک لە کاروباری نێوخۆیی یا دەرەوەی وڵاتانی دیکە کە بە مەبەستی ترس و تۆقاندن بە بەکارهێنان یا هاوکاریی کردن لە کردەوەی تیرۆریستی یا پشتیوانی نیزامی بۆ لاوازکردن یا روخاندنی دەوڵەتی لەسەر کار یا حیزب یا هەر گرووپێک کە دژی دەسەڵات بێت. لە تیرۆریزمی دەوڵەتیدا بەڕێوەبەری ئەسڵی کردەوە تیرۆریستییەکان یەک دەوڵەت یا چەند کەسی تایبەتە و جیا لەوەش دەستێوەردانی دەوڵەت یا دەوڵەتەکان لە کردەوە تیرۆریستییەکان دوو جۆرە: ــ بەشێوەی راستەوخۆ؛ دەوڵەت خۆی کردەوەی تیرۆریستی دژی دەوڵەت یان لایەنێکی دیکە ئەنجام دەدات. ــ بەشێوەی ناراستەوخۆ؛ واتە بە ناردنی کەس و ناردنی یارمەتییەکانی وەکوو چەک، تفاقی شەڕ و کەرەستەی پێشکەوتووی نیزامی بۆ ئەو کەسانە دابین دەکات و ئامانجی خۆیان دەپێکن.\nتورکیا... کە خۆی ئیدعای ئەوە دەکات دژی تیرۆرە ، کەچی خۆی بۆ لەناوبردنی ڕۆژنامە نوس و بەرهەڵستکارانی ڕژێمەکەی خۆی پەنا دەباتە بەر کاری تیرۆرو سەدان کەس بەدەستی دەزگا نهێنی وهەواڵگریەکانی تورکیا بەدەستی میت تیرۆر کراون، یان بێ سەروشوێنکراون، هەروەها تیرۆر کردنی ڕۆژنامە نوسی بەناوبانگی کورد، موسا عەنتەر، پارێزەر ئاڵچی ،تەنیا نمونەیەکی ئەو باسەن .\nدادگای نێودەوڵەتی کە لە پاریس بە مەبەستی دادگاییکردنی تاوانەکانی حکومەتی تورک ئەنجامدەدرێت، ڕایگەیاند، کە حکومەتی تورک لە دژی گەلی کورد شەڕ دەکات، هەروەها دادگاکە بەتایبەتی لە سەر کەیسی تیرۆری سێ ژنەشۆڕشگێڕی کورد لە پاریس وەستا.لە دوایین دانیشتنی دادگای نێودەوڵەتی بۆ دادگاییکردنی بەرپرسانی حکومەتی تورک بۆ تاوانەکانیان لە دژی گەلی کورد ئەنجامدرا و تێیدا بۆردوومانکردنی شەمزینان و هێرش بۆ سەر گوچلوکۆناک و تیرۆری سێ ژنەشۆڕشگێڕی کورد خرایە بەر باس.\nبەڵام ئەم چواردە سیناتۆرە لە پڕۆژەكەیاندا كە ئامادەیان كردوە وتویانە”سوپای پاسدارانی ئێران- نەك تەنیا فەیلەقی قودسی سەر بەو سوپایە- بەرپرسی پیادەكردنی بەرنامەی چالاكی گێرەشێوێن، پشتیوانی لە تیرۆری نێودەوڵەتی و بەرنامە موشەكیەكانی ئێرانە”.پڕۆژە یاساكە\nوەزیری دەرەوەی ئەمریكا پابەند دەكات بەوەی كە لە ماوەی 90 رۆژدا لیستی ناوی ئەو كەسانەی “دژی مافی مرۆڤن” لە ئێران لەوانە ئەو كەسانەی كە ئەشكەنجە و كوشتنی نایاسایی ئەنجامدەدەن، بداتە كۆنگرێسی ئەمریكا.\nبەڵام..دەسەڵاتە دیكتاتۆر و سەرەڕۆكان بۆ پاراستنی دەسەڵاتە ناڕەواكەیان، چاوپۆشی لە هەموو بەها مرۆیی، سیاسیی و یاساییەكان دەكەن و هیچ بەهایەك بۆ رای گشتیی و كەرامەتی مرۆڤایەتی دانانێن. بەڵام مێژوو سەلماندوویەتی كە نە كوشتنی كەسایەتی و رێبەرێك بزووتنەوەی ئازادیخوازیی نەتەوەیەك لە پێ دەخات و نە هیچ زاڵمێك توانیویەتی بە تیرۆر و توندوتیژی بەردەوامیی و مانەوە بە دەسەڵاتەكەی ببەخشێت. ... لە بەر ئەم هۆکارانە پێویستە کۆمەڵگەی نێودەوڵەتی رۆڵی کاریگەری خۆی ببینێت بەمەبەستی ھێنانەکایەی ئاشتی و ئارامی و پاراستنی خەلکی سیڤیلی ناچە جیاجیا کانی کوردستان،لەدژی تورکیا و ئێران بێنە دەنگ و هەڵوێست وەرگرن کە لە ئێستادا وەک تیرۆریستێکی نێودەوڵەتی ڕێکخراو لە ناوچەکەدا بە پێش چاوی کۆمەڵگای نێودەوڵەتیەوە دەستیان داوەتە تیرۆرکردنی کەسایەتی و کوشتنی بە کۆمەڵ بێ ئەوەی سڵ لەهیچ کەس و لایەن و مافی مرۆڤ و یاسا نێودەوڵەتیەکان بکەنەوە.\nکۆی سه‌ردان: 17559991


United Nations Iraq - نه‌ته‌وه یه‌كگرتووه‌كان ژماره‌ی قوربانیانی مانگی ئه‌یلولی ٢٠١٤ راده‌گه‌یه‌نێت\nژماره‌ی كوژراوانی مه‌ده‌نی ٨٥٤ كه‌سه (٧٩ له‌وان پۆلیسی چالاكیه مه‌ده‌نییه‌كانن) و برینداره مه‌ده‌نیه‌كانیش ژماره‌یان ١٦٠٤ كه‌سه (٨٤ یان له پۆلیسی چالاكیه مه‌ده‌نیه‌كانن) وێڕای كوژرانی ٢٦٥ كارمه‌ندی ئاسایشی عیراق و برینداربوونی ٣٤٢ كارمه‌ندی تر له هێزه جۆراوجۆره‌كانی عیراق وه‌كو پێشمه‌رگه و هێزی سوات و ئه‌و میلیشیانه‌ی شانبه‌شانی سوپای عیراق ده‌جه‌نگن . ئه‌م ئاماره قوربانیانی پارێزگای ئه‌نبار ناگرێته‌وه\nئاگاداركردنه‌وه : ئه‌م داتایانه ، ژماره‌ی قوربانیانی ئۆپه‌راسیۆنه‌كانی ئێستای سوپای عیراق له پارێزگای ئه‌نبار ناگرێته خۆ ، هه‌رچه‌نده له رێگای سه‌رچا‌وه‌كانمان به راپۆرتی جیا ژماره‌ی قوربانیانمان ده‌گاته ده‌ست. به شێوه‌یه‌كی گشتی ، یونامی به‌ربه‌ستی هاتۆته پێش له لێكوڵینه‌وه له ژماره‌ی قوربانیان له ناوچه‌كانی ململانێ . له هه‌ندێك حاڵه‌تدا ، یونامی ته‌نها به‌شێك له رووداوه‌كان پشتراست ده‌كاته‌وه. یونامی چه‌ندین راپۆرتی به‌ده‌ست گه‌یشتووه بێ ئه‌وه‌ی بتوانێت پشتراستیان بكاته‌وه ده‌رباره‌ی سه‌دان قوربانی ، وێڕای ژماریه‌كی زۆری قوربانیانی مه‌ده‌نی كه به‌هۆی كاریگه‌رییه لاوه‌كییه‌كانی تری توندوتیژی ژیانیان له ده‌ست داوه دوای ئه‌وه‌ی ماڵه‌كانی خۆیان جێهێشتووه له بارودۆخێكی دژواری كه‌ش و هه‌وادا دووچاری كه‌می ئاو و نه‌گه‌یشتن به‌خۆراك و چاودێری ته‌ندروستی و نه‌بوونی ده‌رمان بوونه‌ته‌وه. له‌به‌ر ئه‌م هۆیانه ئه‌م ژمارانه‌ی خراونه‌ته روو بریتیه له كه‌مترین ژماره‌ی ره‌های قوربانیان له مانگی ئابداو له وانه‌یه ژماره‌ی راسته‌قینه‌ی قوربانیان زۆر له‌وه زیاتربێت.\nله مانگی ئابدا به‌غدا خوێناویترین پارێزگا بوو به ١٣٣٥ قوربانی (٣٥٢ كوژراو و ٩٨٣ بریندار) ، له دوای ئه‌و پارێزگای سه‌لاحه‌دین دێت ( ٢٩٨ كوژراو و ٣٨٣ بریندار ) دواتر هه‌ریه‌ك له پارێزگاكانی كه‌ركوك به (٥٩ كوژراو و ٥١ بریندار) و دیاله به (٣٦ كوژراو و ٧١ بریندار) و پارێزگای نه‌ینه‌وا به (٧٥ كوژراو و ١٦ بریندار) دێن.\nبه گوێره‌ی ئه‌و زانیارانه‌ی له لایه‌ن به‌ڕێوه‌به‌رایه‌تی ته‌ندروستی ئه‌نباره‌وه گه‌یشتۆته ده‌ست یونامی ، ژماره‌ی قوربانیان تا رۆژی ٣٠ی ئەیلول به شێوه‌یه‌كی گشتگر بریتیه (٢٣٠ كوژرا و ٤٨٠ بریندار) كه (٤٥ كوژراو و ٣٤٣ بریندار) له شاری ره‌مادی و (١٨٥ كوژرا و ١٣٧ بریندار) له فه‌لوجه تۆماركراوه.


✍ ئەم بابەتە بۆ دواجار لەلایەن: (م. ب.)ەوە لە: Nov 7 2018 11:37AM باشترکراوە


كۆمارێكی ئه‌كسپایه‌ر له‌به‌رده‌م دادگای دیالكتیكی مێژوویی\nوه‌حید كه‌ماڵی ئیلامی\nڕووداوه‌كان شاراوه نین و ڕۆژانه چه‌ندین هه‌واڵی جۆراوجور له‌سه‌ر شێوازی پێشبردنی پیلان و سیسته‌می گه‌مارۆكانی ئه‌مریكا به‌رانبه‌ر به ئێران ده‌بیسین و ده‌خوێنین به‌ڵام ئایا ئه‌نجام و ده‌ركه‌وته‌كان ئه‌وانه‌ن كه به‌ڕواڵه‌ت بیریان لێده‌كه‌ین ؟ ئایا ئه‌و دوانزه خاڵه‌ی كه له لایه‌ن ئه‌مریكا وه‌ك مه‌رج بۆ ته‌عامول و دانوستان له‌گه‌ڵ كۆماری ئیسلامی ئێران دانراون چاره‌سه‌ری ناكۆكی و كێشه‌و گرفته‌كانی نێوان ئه‌مریكاو كۆماری ئیسلامی ئێران ده‌كه‌ن ؟ ئایا به‌ڕێوه‌به‌ری ئه‌مریكا و ده‌وڵه‌تی ترامپ ته‌نانه‌ت به پێبه‌ند بوونی كۆماری ئیسلامی به‌و خاڵ و مه‌رجانه‌ی كه بۆی دیاریكراون ده‌توانن دانوستانێكی ستراتیژیك و یه‌كلاكه‌ره‌وه له‌گه‌ڵ كۆماری ئیسلامی بكه‌ن ؟ ئایا ده‌سه‌ڵاتی كۆماری ئیسلامی ئه‌گه‌ریش بیه‌وێت ئاماده‌یی تیا هه‌یه كه خۆی له‌گه‌ڵ ئه‌و مه‌رجانه بگونجێنێت و درێژه به هه‌بوونی خۆی بدات ؟ وه ئایا كه‌یسی كۆماری ئیسلامی كۆتایی كێشه‌كانی ڕۆژهه‌ڵاتی ناوینه یان به‌ش و قۆناخێكه له به‌رنامه‌یه‌كی ستراتیژیكی درێژخایه‌ن له‌لایه‌ن ئه‌مریكا بۆ ڕۆژهه‌ڵاتی ناوین ؟ و پرسیاری دیكه له‌م بواره‌دا ...\nبیل كلینتون سه‌ڕۆكی پێشووی ئه‌مریكا له كاتی پێشكه‌شكردنی وتاری ده‌ستپێكی سه‌ده له سه‌ری ساڵی 2000 ئاماژه‌ی دا به سیاسه‌تی سه‌ده‌ی ولایه‌ته‌یه‌كگرتووه‌كانی ئه‌مریكا بۆ قه‌ڕنی بیست ویه‌ك و له ناو وتاره‌كه‌یدا ڕایگه‌یاند ؛ " به‌شێكی سه‌ره‌كی له سیاسه‌تی سه‌ده‌ی ئه‌مریكا بۆ سه‌ده‌ی بیست و یه‌ك دیموكراتیزه‌كردنی وڵاتانی دونیا به‌تایبه‌ت وڵاتانی ڕۆژهه‌ڵاتی ناوینه‌و هه‌تا نیوه‌ی ئه‌م سه‌ده‌یه كێشمه‌كێشه‌كان به‌رده‌وام ده‌بن و ورده ورده دوای ئه‌وه ئه‌نجامه ستراتیژییه‌كان له‌دایك ده‌بن " .\nهه‌روه‌كو دیمان ده‌ستپێكردنی ئه‌م پرۆژه‌یه له لاوازترین ئه‌ڵقه‌و ئامانج واته وڵاتی ئه‌فغانستان و شكاندنی هه‌ژموونی تالیبان ده‌ستێپێكرد و گه‌یشته وڵاتی عیراق و به‌هاری عه‌ره‌بی و لیبیا وسوریه‌و یه‌مه‌ن و ئێستا به‌ڕۆكی كۆماری ئیسلامی ئێرانیشی گرتووته‌وه . هه‌رچه‌نده دوای ئه‌و هه‌موو گوڕانكاریانه‌ی له‌م وڵاتانه ڕوویانداوه تا ئێستا هیچكامیان نه‌گه‌یشتوونه‌ته سه‌قامگیرییه‌كی ته‌واو و زۆر قه‌یران و بابه‌تی چاوه‌ڕوان نه‌كراویش له ناویان خوڵقاون به‌ڵام خودی ئه‌م وه‌زعه‌پرسیارێكی دیكه دێنیته ئاراوه كه بۆچی دیالكتیكی گوڕانكارییه‌كان له‌جیاتی گه‌یشتن به سه‌قامگیری و ئاسایش ، قه‌یران و كێشه‌و گرفتی به‌رهه‌م هێناوه؟\nوڵامی ئه‌م پرسیاره ده‌توانێت ئه‌مه بێت كه لێكه‌وته‌كانی نزیك به دو ده‌یه كێشمه‌كێش له نێوان هێزه سه‌ره‌كی و ڕه‌قیبه‌كان له‌دونیاو له ناوچه‌ی خاوه‌ن سه‌رچاوه‌ی وزه واته ڕۆژهه‌ڵاتی ناوین ده‌ره‌نجامی هه‌مان نئوپۆلۆتیك و پێناسه‌و پێشبردنی سیاسه‌تی سه‌ده‌ی ئه‌مریكایه‌و سیسته‌می جێهانی پێشوو به هه‌موو هێزی خۆیه‌وه له‌به‌رانبه‌ری هه‌ژموونی خوازی ڕه‌های ئه‌مریكا به‌سه‌ر دونیا خۆڕاگری ده‌كات و هه‌وڵ ده‌دات له‌لایكه‌وه نه‌زم و نیزام و هاوسه‌نگی پێشوو ڕابگرێت و له‌لایه‌كی دیكه‌وه ده‌ره‌نجامی سیاسه‌ته‌كاتی ئه‌مریكا له وڵاته‌جیاوازه‌كانی دونیا به‌تایبه‌ت له ڕۆژهه‌ڵاتی ناوه‌ڕاست قه‌یران و نائه‌منی بێت نه‌ك سه‌قامگیری له‌و وڵاتانه‌و ده‌سكه‌وت بۆ ئه‌مریكا. ڕاستییه‌كانی پشت په‌رده‌ی سیاسه‌تی لایه‌نه‌كانی ڕه‌قیب هه‌رچی بێت به‌ڵام چه‌شنی ڕووداوه‌كان ئه‌مانگه‌ینێته ئه‌م بۆچوونانه‌ی خواره‌وه كه :\n-ئه‌مریكا به شێوازێكی نافه‌رمی و ڕانه‌گه‌یندراو له‌نیزام و سیسته‌می به‌ڕێوه‌بردنی هاوبه‌ش و هاوسه‌نگی دونیا خۆی خزاندووته ده‌ره‌وه‌و ده‌رچوونی ئه‌مریكا له چه‌ندین ڕێككه‌وتن و په‌یماننامه‌و پرۆتوكوڵی جیهانی نیشانده‌ری ئه‌مه‌ن كه ئه‌مریكا چیتر نایه‌وێت له‌سه‌ر ئه‌ساسی به‌ڕێوه‌بردنی هاوبه‌ش و هاوسه‌نگ به‌شداری له مودیرییه‌تی جیهانی بكات .\n- ڕاگه‌یاندنی شه‌ڕی ئابووری هاوكات له‌گه‌ڵ زلهێزه‌ئابوورییه‌كانی دونیا و دارشتن و به‌ڕێوه‌بردنی سیاسه‌تی نوێ ئابووری له‌لایه‌ن واشنگتونه‌وه له‌سیاسه‌تی ناوخۆ و ده‌ره‌وه و سه‌روه‌ری دراوی دولار له ئابووری و تیجاره‌تی جیهانی نیشانده‌ری ئه‌ویه كه ئه‌مریكا پێناسه‌یه‌كی خۆپه‌سه‌ند و جیاوازی هه‌یه بو شێوازی مودیرییه‌تی ئابووری جیهانی و له‌م مودیله تازه‌یه ئه‌مریكا به‌دوای شه‌ریك و هاوبه‌شی باشی ئابووری ناگه‌ڕێت به‌ڵكو موشته‌ری وكریار و بازاری باشی كردووته ئامانج كه زیاتر له باج وه‌رگرتن له ئه‌مریكا ببێته سه‌رچاوه‌ی مالی و دارایی و به‌هێزتر كردنی هه‌ژموونی ئابووری ئه‌مریكا له‌سه‌ر ئابووری جیهان.\n-ئه‌مریكا به زیاتركردنی گه‌مارۆكان بۆسه‌ر ڕوسیا و زیاكردنی باج له‌سه‌ربه‌رهه‌م و هه‌نارده‌كانی وڵاتانی ڕه‌قیب وه‌كو چین و خاڵی كردنی ژێرپێ یه‌كێتی ئه‌ورۆپاو ترساندن و تۆقاندنی وڵاتانی عه‌ره‌بی كه‌نداو له‌مه‌ترسییه‌كانی په‌ره‌سه‌ندنی هه‌ژموونی كۆماری ئیسلامی و به‌ده‌ستگرتنی ده‌ماری ڕێكخراوی ئۆپێك و سه‌پاندنی سیاسه‌ته‌كانی به‌سه‌ر وڵاتانی به‌رهه‌م هێنه‌ری وزه ئه‌یه‌وێت ئه‌م په‌یامه بدات به هه‌موو وڵاتانی جیهان كه یان ده‌بێ له‌ژێر چه‌تری ڕێبه‌رایه‌تی ئه‌مریكا هه‌نگاو هه‌ڵگرن به‌ره‌و داهاتوو یاخود لاواز بوون و چوون به پێشوازی ڕووخان هه‌ڵبژێرن .\nكۆبه‌ندی وته‌كانی سه‌ره‌وه ئه‌مه‌یه كه ئه‌مریكا به ئۆتوماسیوونێكی (جه‌هش ) به‌هێز و خێرا خۆی له نیزامی پێشوو ڕزگار كرد و به‌م هه‌نگاوه شۆكێكی گه‌وره‌و به‌هێزی دا له هه‌یكه‌لی ڕه‌قیبه‌كانی كه ڕه‌هه‌ندو كاریگه‌رییه‌كانی ئه‌م شۆكه له داهاتوویه‌كی نزیك زیاتر دیار ده‌بن .\nهه‌ڵكه‌وتی كۆماری ئیسلامی ئێرانیش له پێناسه و سیاسه‌تی نوێ ده‌وڵه‌تی ئه‌مریكا بۆ جیهان و ڕۆژهه‌ڵاتی ناوین چیتر وه‌ك ڕابردوو ناڕوون و شاردراو نیه و ئێرانیش یه‌كێكه له‌ئامانجه ناوچه‌ییكانی ئه‌مریكا و ده‌كه‌وێته چوارچێوه‌ی ئامانجه گشتییه‌كانی ئه‌و وڵاته و به‌له‌به‌رچاو گرتنی سیاسه‌ت و كردار و وته‌كانی ئه‌ندامانی ئیداره‌ی ده‌وڵه‌تی ترامپ ته‌نها دو ڕێگاو هه‌ڵبژارده له‌پێش كۆماری ئیسلامی ئێران هه‌یه : " یان ملكه‌چی سیاسه‌ت و داواكارییه‌كانی ئه‌مریكا بێت یان تا كاتی ڕووخان خۆڕاگری بكات ".\nئه‌وه‌ی كه ئاشكرایه كۆماری ئیسلامی ته‌نانه‌ت ئه‌گه‌ریش بیه‌وێت 12 داواكارییه‌كی ئه‌مریكا جێبه‌جێ بكات دیسان پێناكرێت و جیاواز له هۆكاره ناوخۆییه‌كان ،له ڕاستیدا وڵاتانێك وه‌ك ڕوسیا ئیجازه‌ی ڕه‌خسانی ئه‌م ده‌رفه‌ته‌ی پێناده‌ن و به‌ڕای من ده‌وڵه‌تی ڕوسیا چه‌نده‌ش بۆی قورس و گران بێت تا ئه‌و ڕاده‌یه كه هێز و توانای بێت هه‌وڵده‌دات هه‌ژموونی خۆی ته‌نانه‌ت له‌هه‌لومه‌رجێكی وه‌ك سوریه له ئێران و له‌كه‌ش و هه‌وایه‌كی قه‌یراناوی بپارێزێت تاوه‌كو ئێران له ده‌ستی ده‌ربچێت به‌ڵام ئایا تاچه‌نده ئه‌مه‌ی پێبكرێت بابه‌تێكی جیاوازه‌و ده‌بێ له داهاتوو ئه‌م بابه‌ته بخرێته به‌رباس، بۆیه ده‌توانین بڵه‌ین له ململانی نێوان ئه‌مریكاو ئێران ده‌سه‌ڵاتدارانی كۆماری ئیسڵامی تا ڕاده‌یه‌كی زۆر ناتوانن بڕیاری سه‌ربه‌خۆ و بێ ویستی روسیا بده‌ن و ئه‌گه‌ر شتی جیاواز له‌مه ڕووبدات به‌حوكمی ئه‌وه‌ی ڕوسیا ده‌زانێت ئه‌گه‌ر ئێران بكه‌وێته باوه‌شی ئه‌مریكا گه‌ڕاندنه‌وه‌ی زۆر سه‌خت و به‌جۆرێك نامومكین ده‌بێت بۆیه به‌هه‌موو هێزی خۆی هه‌وڵی تێكدانی باردوخی ناخۆی ئێران ده‌دات و دوور نیه بیكاته ساحه‌ی شه‌ڕێكی گه‌وره له‌گه‌ڵ ئه‌مریكا بۆیه ئه‌مریكاش ئه‌م بابه‌ته باش ده‌زانێت و ده‌كرێت وا بوترێت كه گه‌مارۆوه قورسه‌كانی ئه‌مریكا بۆ سه‌ر ڕوسیا هاوكات له‌گه‌ل گه‌ماڕۆكانی سه‌ر ئێران هه‌نگاوێكه له ڕاستای لاوازكردنی ڕوسیا له داهاتوو و كاتی ئه‌نجام دانی كرداری كۆتایی له‌دژی كۆماری ئیسلامی ئێران.\nقۆناغی دووه‌می گه‌مارۆكان دژی كۆماری ئیسلامی ده‌ستێپێكردووه و هه‌لومه‌رجی ناوخۆی ئه‌و وڵاته ڕۆژ له دوای ڕۆژ زیاتر قه‌یراناوی ده‌بێت تایبه‌ت بۆ خه‌ڵكی كه‌م ده‌رامه‌د و چینی مامناوه‌ند و له‌ولاوه‌ش لایه‌نگران و شاخ و باڵه‌كانی كۆماری ئیسلامی له ناوخۆ و له ناوچه‌كه سه‌ره‌رای ئه‌وه‌ی كه زۆر به ئاشكرا ده‌ری نابڕن به‌ڵام تووشی شۆك و دڵه‌ڕاوه‌كییه‌كی جیدی بوونه‌ته‌وه به نیسبه‌ت داهاتووی په‌یوه‌ندییه‌كانییان له‌گه‌ڵ ده‌سه‌ڵاتی كۆماری ئیسلامی و كه‌وتوونه‌ته به‌ر چاره‌نووسێكی نادیار . هه‌تاكۆ ئێستا كۆماری ئیسلامی به ڕواڵه‌ت ملكه‌چی ویسته‌كانی ئه‌مریكا نه‌بووه‌و ئه‌وه‌ی دیاره هه‌وڵه بێوچانه‌كانی دیپلۆماتكاره‌كان و لۆبییه‌كانی ئێران له دونیای پشت په‌رده‌ی سیاسه‌تیش بۆ به‌ده‌ستهێنانه‌وی ڕه‌زامه‌ندی ئه‌مریكا نه‌گه‌شتووته ئه‌نجام و ئه‌گه‌ر ئه‌مریكا سوور بێت له‌سه‌ر 12 خاڵه دیاریكراوه‌كه له‌به‌رانبه‌ر ئێران ، پێناچێت ئێران بتوانێت به ڕیگاو فێڵی دیپلۆماتێك خۆی له‌سه‌ر مێزی گفتوگو له‌گه‌ڵ ئه‌مریكا ببینێت مه‌گه‌ر گفتگو بۆ ته‌سلیم بوون بكات.\nكارته‌كاتی ئێران له‌به‌رانبه‌ر ئه‌مریكا چین ؟\nوه‌ك ئاشكرایه كۆماری ئیسلامی له‌ماوه‌ی ژیانی خۆیدا توانیوییه‌تی چه‌ند قه‌باره‌یه‌كی سیاسی – سه‌ربازی وه‌ك حیزبولای لوبنان و حه‌شدی شه‌عبی و حوسییه‌كان و هتد له چه‌ند وڵاتی ناوچه‌كه دروست بكات و هێزیان پێ ببه‌خشێت ، هه‌روه‌ها كارتی هه‌ڕه‌شه‌كردن سه‌باره‌ت به داخستنی گه‌ڕۆی هورموز (چه‌ند كاتی و كورت ماوه‌ش بێت ) به‌ده‌ستییه‌تی . ئێران هێزی سه‌ربازی خۆی له سوریا جێگر كردووه‌و ئه‌وه‌نده توانیوییه‌تی په‌ره به سیسته‌می موشه‌كی سه‌ربازی خۆی داوه‌و ته‌قریبه‌ن له‌گه‌ڵ هه‌موو ڕێكخراوه توندڕه‌و و تروریستییه‌كانی دونیا په‌یوه‌ندی ئۆرگانیك و توندوتوڵی ساز كردووه‌و ئۆپۆزوسیوونێكی لاواز و په‌رژو بڵاوه‌ی هه‌یه كه ته‌نها هێزێكی به‌هێزی نه‌یاری كۆماری ئیسلامی ڕه‌نگه به زه‌بری زوور ڕێكیان بخات یان یه‌كگرتوویان بكات .هه‌روه‌ها وڵاتانێك وه‌ك ڕوسیا و چین (هه‌رچه‌نده تا ئێستا له قۆناخی جیاواز ئێرانیان وه‌ك كارت به‌كار هێناوه ) وه‌ك پاڵپشتی خۆی ده‌بینێت . به‌ڵام ئایا هه‌موو ئه‌م فاكته‌رانه ده‌توانن له درێژخایه‌ن به‌ربه‌ست بن له به‌رانبه‌ر ئه‌و سیاسه‌ته‌ی ئه‌مریكا له‌به‌رانبه‌ر كۆماری ئیسلامی گرتووته به‌ر ؟\nبه له‌به‌ر چاو گرتنی تواناكانی ئه‌مریكا و ئه‌و وڵاتانه‌ی كه له پێناو مانه‌وه‌و پاراستنی خۆیان بوونه به هاوپه‌یمانی ئه‌مریكا له بواری سه‌ربازی و مالی و دیپلوماسی و...زۆر ئاشكرایه كه كۆماری ئیسلامی یه‌كه‌م له بواری سه‌ربازی ناتوانێت بۆ ماوه‌یه‌كی درێژ خایه‌ن خۆی ڕابگرێت له به‌رانبه‌ر به‌هێزترین ته‌كنولوژیای سه‌رده‌م و توانا مووشه‌كی و سه‌ربازییه‌كانی له‌ماوه‌یه‌كی كۆرت تووشی شكستی مێژوویی و له‌ناوچوون ده‌بن و شاخ و باڵه‌كانیشی وه‌ك حیزبولای لوبنان و ... چاره‌نووسێكی باشتریان له هێزی سه‌ربازی ئێران نابێت . له‌لایه‌كی دیكه‌وه وڵاتێك وه‌ك روسیا هه‌رچه‌نده له‌بواری سه‌ربازی له‌دوای ئه‌مریكایه به‌ڵام سیسته‌می ئابووری ناخۆش و هه‌لومه‌رجی ناله‌باری ناوخۆییه‌كه‌ی ده‌رفه‌تی ئه‌م ڕیسكه زۆر مه‌ترسیداره‌ی پێنادات كه ته‌مام عه‌یار بتوانێت پشتگیری له ئێران بكات و پێشوه‌خته بۆ هه‌موولایه‌ك ئاشكرایه كه له‌ئه‌گه‌ری ڕوودانی شه‌ڕ كۆماری ئیسلامی لایه‌نی دۆڕاوه‌و لێدانی ئێران چه‌ندین جار قورستر و وێرانكه‌رتر ده‌بێت له لێدانه‌كه‌ی ڕژیمی به‌عسی سه‌دام و له‌لایه‌كی دیكه‌وه هێزه چه‌كداره لۆكاڵه‌كانی نه‌ته‌وه‌كانی ناو ئێران ده‌توانن گورزی كوشنده بوه‌شینن له هه‌یكه‌لی سه‌ربازی ناوخۆی كۆماری ئیسلامی و به‌و شێوه‌یه نه هیزی سه‌ربازی خۆی و نه میلیشیا چه‌كداره‌كانی له ماوه‌یه‌كی كورت تووشی شكستی گه‌وره ده‌بن و هه‌رچه‌نده ده‌سه‌ڵاتی كۆماری ئیسلامی بیه‌وێت هه‌وڵی ئه‌وه بدات كه په‌نا بباته شێوازی شه‌ڕی پارتیزانی به‌ڵام ئه‌م ڕێكاره‌ش ناتوانێت زۆر كاریگه‌ر بێت له‌مانه‌وه‌ی ئه‌م كۆماره .\nئه‌مریكا گه‌مارۆكانی له‌سه‌ر ئێران زۆر به جیددی پێشده‌بات و قوناغ به‌قوناغ له‌ئه‌گه‌ری ملكه‌چ نه‌بوونی كۆماری ئیسلامی زیاتر و فراوانتریان ده‌كات و هه‌وڵده‌دات تا پێبكرێت پێكدادانی سه‌ربازی له‌گه‌ڵ ئێران ڕوونه‌دات چوونكه باش ده‌زانێت كه ئێران بۆ قورتاركردنی خۆی له‌م باردۆخه و تێكدانی نیزامی گه‌مارۆكان و به لاڕێ بردنی پرۆسه‌ی گه‌مارۆكان له‌ئه‌گه‌ری بێ ئۆمێد بوون له گفتگو له‌گه‌ڵ ئه‌مریكا و تا ئه‌و كاته‌ی كه هێزی ماوه‌ته‌وه هه‌وڵی داگیرساندنی شه‌ڕێكی فه‌رسایشی له‌گه‌ڵ ئه‌مریكاو هاوپه‌یمانه‌كانی ده‌دات كه هه‌رچه‌نده ئه‌گه‌ر ئه‌مه‌ش ڕووبدات شتێك له پیلان و مه‌به‌ستی سه‌ره‌كی ئه‌مریكا ناگوڕێت و ته‌نها تێچوو و كاتی گه‌یشتن به ئامانج بۆ ئه‌مریكا زیاتر ده‌بێت . بۆیه ئه‌مریكا تا ئه‌و كاته‌ی كه توانای دارایی كۆماری ئیسلامی زۆر لاواز ببێت و ئێتر نه‌توانێت به پشتوانه‌یه‌كی مالی و دارایی به‌هێز پاڵپشتی میلیشیاكانی په‌یوه‌ست به خۆی له ناوچه‌كه بێت و شه‌ڕی ئه‌مریكا و هاوپه‌یمانه‌كانی بكات و باردۆخی ناوخۆیی و خه‌ڵكی ئێران بگاته ئه‌و په‌ڕی خرابی به‌جۆرێك كه به‌شێوازێكی جیددی بیر له گۆڕینی ده‌سه‌ڵاتی كۆماری ئیسلامی بكه‌ن دریژه به سه‌پاندنی گه‌مارۆكان ده‌دات و هاوته‌ریب له‌گه‌ڵ ئه‌مه‌ش شه‌ڕی ئابووری و دیپلۆماتێكی خۆی له‌گه‌ڵ وڵاتانی پاڵپشتی كۆماری ئیسلامیش ده‌كات .\nبه داخستنی ده‌رگا تیجارییه‌كان و به‌ستنه‌وه‌ی شاده‌ماره‌كانی داهات ورده ورده هێزی ئابووری و دارایی كۆماری ئیسلامی به‌ره‌و نه‌مان ده‌چێت و كۆماری ئیسلامی چیتر ناتوانێت وه‌ك جاران ده‌ستوه‌ربداته وڵاتانێك وه‌ك سوریا و یه‌مه‌ن و ته‌نانه‌ت عیراق و به‌رده‌وام بوونی ئه‌م وه‌زعه ده‌بێته هۆكاری ئه‌وه‌ی كه زۆربه‌ی هێزه میلیشیاكانی سه‌ربه ئێران هه‌وڵی گۆڕینی به‌ره‌و پاڵپشتی خۆیان بده‌ن و ورده ورده ته‌نها له پێناو مانه‌وه‌ی خۆیانیش بێت واز له هاوپه‌یمانێتی له‌گه‌ڵ كۆماری ئیسلامی بێنن . له ناوخۆی ئێرانیش سه‌رهه‌ڵدان و ڕاپه‌ڕینه‌كانی چینه جیاوازه‌كان و نه‌ته‌وه‌كان چی له‌پێناو به‌ده‌ستهێنانی مافی ئابووری و چی له پێناو مافی سیاسی و كۆمه‌ڵایه‌تی ده‌میكه ده‌ستی پێكردووه‌و به‌شێكی زۆری دارایی و سه‌روه‌تی ده‌سه‌ڵات له‌پێناو سه‌ركۆتی خه‌ڵكی ناڕازی و ئوپۆزیسیونی ناوخۆ هه‌زینه ده‌كرێت و ئه‌م تێچووه هه‌ركو ده‌چێت زیاتر ده‌بێت و به نه‌مانی داهاتی نه‌وت و گاز و تیجاره‌تی ده‌ره‌كی به‌هۆی گه‌ماڕۆكان و ناته‌وانی ده‌سه‌ڵات له دابین كردنی مووچه و بژیوی بۆ هێزه‌كانی له ناوخۆ ده‌بێ شایه‌تی هه‌ڵوه‌رینی به‌شیكی زۆر له هێزه سه‌ربازییه ناوخۆییه‌كانی كۆماری ئیسلامی بین .\nئه‌مریكا ناچاره بۆ گوڕینی هه‌ڵسوكه‌وتی كۆماری ئیسلامی له قۆناغی یه‌كه‌م شاخ و باڵه ده‌ره‌كییه‌كانی ئه‌م ڕژیمه ببڕێت و كۆماری ئیسلامی بگه‌ینێته هه‌لومه‌رجێك كه ته‌نها بیر له مانه‌وه‌و به‌رده‌وامی خۆی بكات و ئه‌و كات له قۆناغه‌كانی دیكه هه‌یكه‌ل و ناوه‌ڕۆكی حاكمیه‌تی ئێران تووشی گوڕانكاری مه‌به‌ست بكات .\nدیاره دو قوناغی گه‌مارۆكان تا ڕاده‌یه‌كی زۆر له هه‌موو بواره‌كان مه‌به‌ستی خۆیان پێكاون و كاریكه‌ریان له سه‌ر ئیراده‌ی خه‌ڵكی ئێران بۆ بڕیاردان له‌سه‌ر گوڕینی چه‌شنی ده‌سه‌ڵات داناوه‌و له‌ولاوه‌ش ده‌سه‌ڵات و هه‌یكه‌لی كۆماری ئیسلامیی تووشی شڵه‌ژان و ترسی جدی كردوه‌و به‌رده‌وامی و زیاتر بوونی گوشار و گه‌مارۆكان هه‌ربه‌و شێوه‌یه كه ئیداره‌ی واشنگتون ماوه‌یه‌ك جارێك پێداگری له‌سه‌ری ده‌كات ، بێ گۆمان هانی ده‌سه‌ڵاتی كۆماری ئیسلامی به‌ره‌و كۆتایی ده‌دات .\nئه‌وه‌ی كه ده‌بی بۆ ئاینده‌ی نزیك چاوه‌ڕیی بین ئه‌وه‌یه كه كۆماری ئیسلامی ورده ورده سه‌نگه‌ره‌كانی له ڕۆژهه‌ڵاتی ناوین له ده‌ست ده‌دات و به داڕمانی ئابووری و پیشه‌سازی و له ده‌ست دانی سه‌رچاوه‌كانی داهات و وڵاته‌پاڵپشته‌كان و شاخ و باڵه‌كانی ده‌ره‌وه‌ی هه‌موو هێزی خۆی ته‌رخان ده‌كات بۆ ئه‌وه‌ی بتوانێت به كونتروڵكردنی ناوخۆی ئێران درێژه به ژیانی خۆی بدات.\nله بیرمان نه‌چێت سه‌ره‌رای ئه‌وه‌ی كه لایه‌نه‌كانی ناو حاكمییه‌تی كۆماری ئیسلامی به‌رده‌وام هه‌ڕه‌شه‌ی لێدانی ئیسراییل و ئامانجه ئه‌مریكییه‌كان له ناوچه‌كه ده‌كه‌ن به‌ڵام ئه‌گه‌ر بێت و كۆماری ئیسلامی هه‌نگاوێكی له‌وشێوه‌یه‌هه‌ڵگرێت بێگومان گه‌له‌كۆمه‌یه‌كی زۆر گه‌وره‌و گرانی سه‌ربازی ده‌كرێته سه‌رخۆی و هاوپه‌یمانه‌كانی له ناوچه‌كه‌و ئه‌مریكاو هاوپه‌یمانه‌كانی و ئیسراییل زۆر زووتر له ده‌ستپێكردنی گه‌مارۆكان دژی ئێران پیلانێكی تۆكمه‌و كوشنده‌ی سه‌ربازییان ئاماده كردووه بۆ ئه‌گه‌ری هه‌رچه‌شنه كردارێكی له‌و شێوه‌یه له‌لایه‌ن كۆماری ئیسلامی یان كلك و باڵه‌كانی له‌ناوچه‌كه.\nله‌لایه‌كی دیكه‌وه ئیداره‌ی واشنگتون بۆ كاتی ڕوودانی هه‌رچه‌شنه گوڕانكاری له ده‌سه‌ڵاتی كۆماری ئیسلامی و ئێران ده‌بێ له‌هه‌موو بواره‌كان ئه‌لته‌رناتیڤی ببێت كه ئه‌م بابه‌ته‌ش به گوێره‌ی زانیاری و داتاكان دیاره ده‌مێكه خراوه‌ته به‌ر باس و هه‌نگاوی كرداریشی بۆ هه‌ڵگیراوه‌و هێماكان ئاماژه به‌وه ده‌كه‌ن كه ته‌قریبه‌ن هه‌موو نه‌ته‌وه‌كانی چوارچێوه‌ی ئێران خۆیان له سیسته‌می حوكمرانی داهاتووی ئێران ده‌بیننه‌وه‌و " كورد " ڕۆلێكی ئه‌كتیڤ و سه‌ره‌كیی ده‌بێت له‌م پرۆژه‌یه... %


باسێک لە سەر گەڕانەوەی هاوڕێیانی پێشوو بۆ ناو حدکا . ئەلبورز ڕۆئین تەن – Peshmergekan\nبەڵام هۆکاری نووسینەوەی ئەو بابەتەم ئەوەیە کە باسێکی گەرمی هاوڕێیان و دڵسوزانی دێموکراتە و لە لایەکی تریش پێموایە هەندێک لەو دڵسوزیەی کومەڵانی خەڵک بو بەرژەوەندی خویان بە کار دەنێن. سەرەتا لە ٦.12 .٢٠٠٦ لە بەیاننامەیەک دا لەلایەن ڕەوتی ئەو کاتی ئوپۆزسیون بو زورینەی کومیتەی ناوەندی دەفتەری سیاسی حیزب دا ئەم رەوتە جودا بوونەوەی خویان ڕاگەیاند.\nلێرە دا لێک دانەوەیەک بو دەرکردنی وەها بەیاننامەیەک دەکەین و هوکارەکانی کە بو هۆی جودا بونەوەی ئەو هاوڕێیانە شی دەکەینەوە دواتر بەراوردێک لە گەڵ ئێستای حیزب دا دەکەین بومان دەردەکەوێ هەتا چەند ئەم بانگەشەیەی کە بۆ یەکگرتنەوە لە لایەن ئەو هاوڕێیانە کە دەکرێ لە سۆنگەی دڵسوزیەوە دێت یا هەر چون جودابونەوەکە هەڵەو لە پێناو بەرژەوەندی دا بویە یەکگرتنەوەش هەر لەو پێناوە دایە تەنانەت خراب کەڵک وەرگرتنە لە دڵسوزی خەڵک.\nبەیاننامەکە لە لایەن ئۆپزسیونی نێو حیزب بۆ زورینەی کومیتەی ناوەندی و دەفتەری سیاسی حیزبە واتە ئەوە ئەوانن کە وەکو کەمینە زورینەیان قەبوڵ نیە و ئەوە هەر خۆی دورە لە پڕەنسیپەکانی دێموکراسی. کاتی دەرکردنی بەیاننامە دو ساڵ نیو دوای کونگرەیەکە کە تێیدا هەموو ئەو هاوڕێیانە بەشدارن تەنانەت دەنگیان بۆ داوە دەنگشیان هێناوە وەکو کومیتەی ناوەندی و .. هتد.\nلە حیزبێک دا کە هەموو چوار ساڵ جارێک کونگرە دەکرێ بە پێی پەیڕەو ئەساسنامەی حیزب هەموو بڕگەکانی کونگرە جێبەجێ دەکرێ تا دووساڵ و نیو دواتریش هیچ پێشیێلکاریەک لە ڕوی بەرنامەو ئەساس نامە نەکرابێت واتە کەمترین هوکارێک بۆ لە دەست دانی شەرعیەتی ڕێبەرایەتی و پەیرەو و ئەساس نامە نەبێت ڕێبازە گشتیەکان و شێوازی خەبات و تێکوشان هەر وەکو بۆ خوی لە بەیاننامەکەدا هاتوە موتربە بکرێت و ستراتێژی پلان هەر یەک بێت بانگەشەی ئەوەی بکەی کە پشتگیری زورینەی پێشمەرگەو ئەندامانت هەبێ و تا کاتی کونگرە ڕانەوەستی .\nجودا بونەوەو داوای جیا کردنەوەی ماڵی حیزب و تەشکیلات و هەمووشتێک تەنیا وتەنیا لە پێناو بەرژەوندی تاکە کەسی دایە کارێکی هەڵەیە و ئەنجام دەرانی ئەم کارە ئەبێ بەرپرسیارێتی لە بەرانبەر مێژوو دا کومەڵانی خەڵک دا هەڵگرن چونکو هیچ هوکارێک بۆ جیا بونەوە نیە تەنیا ئەوەی کە دەڵێ من ئەوها بە باش دەزانم.\nلە بەیاننامەکە دا ئاوا هوکاری ئەم کارەیان شی دەکەنەوە کە زورینەی کومیتەی ناوەندی عەمەلەن حیزبیان لەت کردوە کارو چالاکی نێو حیزب فەلەج کراوە بۆ ئەوەی تواناکان بە فیڕو نەچن ئەوان جودابونەوە ڕادەگەیەنن جارێ ئەگەر ئەوان حیزبیان عەمەلەن لەت کردەوە ئێوە بۆ بەیاننامەتان دەرکرد ڕویشتن و داوای جیاکردنەوەی هەموو شتێکتان کرد تەنانەت داواتان لە حکومەتی هەرێم کردکە ئەو کارە بکەن ئەگەر لە ناو حیزب دا تواناکان بە فیڕو دەچو ئەی دوای ئەوەی کە جودا بوونەوە هەموو توانای ئێوە تەنیا بو سەلماندنی خوتان سەرف بوو کە ئێوە حیزبی دێموکراتن نەک دژی دوژمن .\nئایا ئەوەش بەفیڕو چون نیە واتە چیتان لەو شتانەی کە بە هەڵەتان دەزانی بە نرخی درز خستنە نێو یەکڕێزی حیزب دا بەو کارەتان بەدەست هێنا جیا لەوەی کە گوتتان ئێمەش حیزبین و دەفتەری سیاسی و کومیتەی ناوەندیتان هەڵبژارد. ئێستا دوای هەشت ساڵ لەو دابڕانە لە ئاخرین گەڵالەدا بۆ وە سەرخستنەوەی حیزب ئاوا دەنوسن ئێمە هەرلەسەرەتای لەت بوندا هەوڵمان بو سەر خستنەوەی بنەماڵەی دێموکرات داوە واتە هەر لە سەرەتاوە ئێوە زانیوتانە ئەو کارە دروست نیە کە کردوتانە.\nئێستا من ناتوانم بڕوا بە بانگەشەی ئێوە بێنیم و پێم باش نیە بەوشێوازە ئێوە باسی دەکەن یەکگرتنەوە هەبێت چونکو هەر وەکو لەسەرەوە باسم کرد ئەساسەن هەڵەیەکی مێژوی کراوە زەربە لە حیزب دراوە ئێوەش بەرپرسیاری ئەم دوخەن لە لایەکی دیکەش ئەگەر بێین بەراوردی حدکا ی ئێستا لە گەڵ ئەو کات بکەین زوربەی ڕێبەرایەتی و سکرتێرو جێگر سکرتێرو رێبازە گشتیەکان و زۆر شتی تر جیاوازیی بە سەردا نەهاتووە .\nکە واتە چۆن ئەو کات کار شکێن بوون و بوونە هۆی لەت کردنی حیزب بەڵام ئێستا داوا دەکەی لە حیزبێک دا یەکبگرنەوە ، واتە لوژیکی کارەکە لە کوێدایە یان هەر ئەو سیاسەتە نەبێ کە هەر کات باشمان زانی یەکدەگرینەوەو دەکەینەوە هەرکات بە خرابم زانی لەت دەکەم هەتا چەند خزمەت بە ڕێبازی شەهیدان یا بەرەو پێش چونی خەبات یا دوا کەوتنی دەکات با بکەوێتە ژێر سێبەری بەرژەوەندیەکان کە دیار نین چین هەر ئێستا کە ئێمە خەریکی ئەو باسانەیین وڵاتمان ڕووبەڕووی هەزار\nکێشەو گرفتە و ڕەوتی گوڕانکاریەکانیش ئەوەندە خێران کە ئەبێ هەموو کار بو داهاتو بکەین نەک چوار ساڵ خەریکی ململانێی ناو خو دوایێ هەشت ساڵ خەریکی یەکگرتنەوە بکەین تەنانەت دڵسوزی خەڵکیش بکەینە ئامراز بۆ بانگەشەی سیاسی لە پێناو چی دا .\nمن ئەوانەی سەرەوەم نەنوسی کە بمهەوێ یا نەزانم کە ناکوکی نێو کورد دا چەند بە زەرەری حیزب و گەلی خومانە .بەڵام بە پێویستی دەزانم هەتا سیاسیەکان بزانن کە بەرپرسیارن لە بەرامبەر گەل و شەهیدان و نیشتمان دا نابێ تەنیا بیر لە بەرژەوەندی خویان بکەنەوە ئەوەی دوێنێ بە ڕەشی تەحویلی خەڵکی بدەن ئەوڕو بڵێن سپیە لە هەمووی خراپتریش ئەوەیە دوێنی ئەندازیاری جودابونەوە بی ئەوڕۆ خوت وەکو پاڵەوانی یەکگرتنەوە نیشان بدەی لێرەدا بە باشی دەزانم کە مێموری سیاسی کومەڵانی خەڵکیش نابێت زوو شتەکانی لە بیر بچێتەوە هەتا سیاسیەکان هەموو شتێک بە تەفسیری خویان نەکەن. لایەکی تری کە دە بێتە هوی ئەوە کە یەکگرتنەوەی بەم شێوەیە پێم باش نەبێ ئەوەیە ئەگەر یەک جار هەڵە بکەی ئەوە هەڵەیە بەڵام ئەگەر بو دو جار هەمان هەڵە بکەی ئەوە بەرپرسیاری.\nبەشێکی بەرچاو لەو هاوڕێیانە بو جاری دوەمە کە جودا دەبنەوە ڵێرەدا پرسیار ئەوەیە چ گارانتیەک هەیە کە جاری سێیەم ڕو نادات ئێ ئەو کات هەر دەبێ خەریکی ئەو کارانە بین. ئەی کێ خەبات بکات لە پێناو ئامانجەکانماندا لە کوتای دا پێم باشە هەر کەسێک پێیوایە ناتوانێ لە نێو ڕێزەکانی حیزبی دێموکراتی کوردستانی ئیران داخەبات بکات ئەوە ئازادە لە ژێر هەر چەترێکی دیکە خەبات بکات و با بەردەوام بێت لە کوتای دا هەر ئەوە خەڵکە کە بڕیار دەدات کێ شەڕەفی خزمەت کردنی هەیە و نیشتیمانیش ئەوەندە گەورەیە کە هەموان لە باوەش بگرێت . بەڵام پێکهێنانی بەرەیەک پێکهاتن لە سەر خاڵە هاوبەشەکان\nپێویستیەکی هەنووکەی یە.\nئەگەر نا تێکوشان لە ژێر چوارچێوەی حیزبی دێموکراتی کوردستانی ئێران مەبەستە ئەوە پێویست بەگەڵاڵە و میکانیزم ناکات با داوای لێوردن لە گەل بکەن و بێنە ڕێزی حیزب لێرە دا بە تایبەتی بۆ کادرو پێشمەرگەکان و ئەندامان کە نەبنە قوربانی سیاسەتی چەندسیاسیەک و هەروەها ئەوان مەجبور بکەن لەهەر بارو دۆخێک دا بەرژەوەندی گشتی لە بەرچاو بگرن لە ژێر چەتری حیزبی دێموکراتی کوردستانی ئێران درێژە بە خەبات بدەو بێ گومان ئەو ەم و کوڕیانەی کە هەیه بە هەوڵی هەموان باشتر چارەسەر دەکرێ تا هەموو تواناکانمان لە دژی ڕێژیمی کونە پەرست بێ نەک یەکتر .\nبە هیوای ئەو ڕۆژە


"سۆنده، ته‌زوی كاره‌با و دار به‌كارهێنراوه"ئاسایشی هه‌رێم به ئه‌شكه‌نجه‌دانی مێردمنداڵان تۆمه‌تبارده‌كرێت - Kirkuknow\n“سۆنده، ته‌زوی كاره‌با و دار به‌كارهێنراوه”\nئاسایشی هه‌رێم به ئه‌شكه‌نجه‌دانی مێردمنداڵان تۆمه‌تبارده‌كرێت\nده‌ره‌وه‌ی سه‌نته‌ری چاكسازی ژنان و منداڵان له هه‌ولێر كه ده‌یان منداڵی تێدا به‌نده به تۆمه‌تی هه‌بونی په‌یوه‌ندی له‌گه‌ڵ داعش فۆتۆ: هیومان رایتس وۆچ\nهیومان رایتس وۆچ، هێزه‌كانی ئاسایشی حكومه‌تی هه‌رێمی كوردستان تۆمه‌تبارده‌كات به ئه‌شكه‌نجه‌دانی ئه‌و مێردمنداڵانه‌ی به‌گومانی په‌یوه‌ندی به داعشه‌وه ده‌ستگیركراون، ئه‌وه‌ش له‌رێی لێدان و ته‌زوی كاره‌باوه.\nبه‌پێی راپۆرتێكی ئه‌و رێكخراوه نێوده‌وڵه‌تییه كه ئه‌مڕۆ سێشه‌ممه 8ی كانونی دوه‌م بڵاویكردۆته‌وه، له ساڵانی 2017 و 2018دا، ئه‌فسه‌رانی ئاسایش ئه‌شكه‌نجه‌ی مێردمنداڵانیان داوه تا دان به‌وه‌دابنێن په‌یوه‌ندییان به داعشه‌وه هه‌بووه، به‌بێ ئه‌وه‌ی پارێزه‌ریان بۆ دابینبكرێت و نوسراوی دانپێدانانه‌كانیان به‌ر له واژۆكردن بيخوێننه‌وه.\nجۆو بێكه‌ر، به‌رێوه‌به‌ری داكۆكیكردن له مافه‌كانی منداڵ له هیومان رایتس وۆچ ده‌ڵێت “نزیكه‌ی پاش دوو ساڵ له به‌ڵێندان له‌لایه‌ن حكومه‌تی هه‌رێمی كوردستان بۆ لێكۆڵینه‌وه‌كردن له ئه‌شكه‌نجه‌دانی منداڵانی به‌ندكراو، هێشتا ئه‌م دیارده‌یه به‌شێوه‌یه‌كی ترسناك به‌رده‌وامه،. ده‌بێت به‌رپرسانی كوردستان ده‌ستبه‌جێ ده‌ستهه‌ڵبگرن له ئه‌شكه‌نجه‌دانی منداڵان و لێكۆڵینه‌وه له‌و كه‌سانه بكه‌ن كه له پشت ئه‌و كاره‌وه‌ن”.\nبه‌پێی به‌دواداچونێكی ئه‌و رێكخراوه له سه‌نته‌ری چاكسازی ژنان و منداڵانی هه‌ولێر، له تشرینی دوه‌می 2018دا چاوی به 20 مێردمنداڵی ته‌مه‌ن 14 بۆ 17 ساڵ كه‌وتووه، كه سزادرابون یان تۆمه‌تباربون به هه‌بونی په‌یوه‌ندی به داعش له‌گه‌ڵ سێ مێردمنداڵی تر كه ئازادكرابون.\nئه‌و سه‌نته‌ره، یه‌كێكه له‌و سێ شوێنه‌ی بۆ به‌ندكردنی منداڵ له هه‌رێمی كوردستان به‌كارده‌هێندرێت و به‌وته‌ی ستافه‌كه‌ی، 63 به‌ندكراوی تێدایه.\nهه‌ندێكیان بۆ ماوه‌ی دوو كاتژمێر به‌شێوازی دوپشكی له دواوه ده‌ستیان به‌ستراوه\nهیومان رایتس وۆچ ئاشكرایكردووه 16 كه‌س له كۆی 23 مێردمنداڵ، باسیان له‌وه‌كردوه “ئه‌فسه‌رانی ئاسایش له‌كاتی لێكۆڵینه‌وه‌دا له بنكه‌كانی ئاسایش ئه‌شكه‌نجه‌یان داون به لێدانی هه‌موو جه‌سته‌یان به سۆنده‌و كێبڵی كاره‌باو دار”.\n“سێ له مێردمنداڵه‌كان وتیان، ئه‌فسه‌ران به ته‌زوی كاره‌با ئه‌شكه‌نجه‌یان داون، هه‌ندێكی تر ووتیان كه بۆماوه‌ی دوو كاتژمێر به‌شێوازی دوپشكی له دواوه ده‌ستیان به‌ستراوه. ژماره‌یه‌ك له منداڵه‌كان وتیان، بۆماوه‌ی چه‌ند ڕۆژێك ئه‌شكه‌نجه‌دراون تا ئه‌و كاته‌ی دانپێدانانیان كردووه”.\nبه‌وته‌ی چوار منداڵی تر بۆ رێكخراوه‌كه، ئاسایش له‌كاتی لێكۆڵینه‌وه‌دا هه‌ڕه‌شه‌ی ئه‌شكه‌نجه‌دانیان لێكردوون، مێردمنداڵێكی ١٧ ساڵ وتویه‌تی “ئه‌فسه‌ری لێكۆڵه‌ره‌كه‌ی پێی ووتوه ئه‌گه‌ر راستیه‌كه‌مان پێنه‌ڵێی، ئه‌وا كوڕه‌كان بانگ ده‌كه‌م بێن لێتبده‌ن و ئێسقانه‌كانت بشكێنن”.\nكەمپی خازر، 13-12-2016، هاوڵاتیانی هەڵاتووی شاری موسڵ لە كەمپی خازر فۆتۆ: رۆیتەرز\nهیومان رایتس وۆچ ده‌ڵێت به‌شێكیان له منداڵه‌كان باسیان له‌وه‌كردوه، “په‌یوه‌ندییان به داعشه‌وه كردوه و كاریان له‌گه‌ڵ كردون و مه‌شقی سه‌ربازی و ئاینییان له‌لایه‌ن داعشه‌وه پێكراوه. یه‌كێكیان وه‌ك شۆفێر یه‌كێكی تر وه‌ك چێشت لێنه‌ر. ته‌نها یه‌كێكیان وتی كه له دژی هێزه سه‌ربازیه‌كانی عیراق له پارێزگای نه‌ینه‌وا به‌شداری شه‌ڕی كردووه، هه‌ندێكی تریان ووتیان، هیچ تێوه‌گلانێكی شه‌خسییان به داعشه‌وه نه‌بووه، به‌ڵام ئه‌ندامی خێزانیان هه‌بووه له‌ناو داعشدا بووه”.\nهه‌موو ئه‌و مێردمنداڵانه‌ی رێكخراوه‌كه چاوپێكه‌وتنی له‌گه‌ڵیاندا كردووه دانپێدانانیان لێوه‌رگیراوه جگه له یه‌كێكیان نه‌بێت، “زۆرێكیان ووتیان چاریان نه‌بووه‌و ئه‌شكه‌نجه‌دراون و ژماره‌یه‌كیان ووتیان كه درۆیان كردووه”.\nمێردمنداڵێكی ته‌مه‌ن ١٦ ساڵ ده‌ڵێت “نوسراوی دانپێنانه‌كه‌م ده‌ڵێت بۆ ماوه‌ی 16 رۆژ په‌یوه‌ندیم به داعشه‌وه كردووه، به‌ڵام له ڕاستیدا به هیچ شێوه‌یه‌ك په‌یوه‌ندیم پێوه‌نه‌كردوون، وتم 16 رۆژ بۆ ئه‌وه‌ی ئەشکەنجەدانەکە بوەستێنم”.\nهیومان رایتس وۆچ نوسیویه‌تی “هه‌موو مێردمنداڵه‌كان وتیان، رێگه‌یان پێنه‌دراوه نوسراوی دانپێدنانه‌كان بخوێننه‌وه كه ئاسایش بۆی نووسیون و ناچاریان كردوون به واژوكردنی، زۆرێكیان پاش خوێندنه‌وه‌ی دانپێنانه‌كان له دادگادا ئینجا زانیویانه چی تێدا نووسراوه”.\nرێگه‌یان پێنه‌دراوه نوسراوی دانپێدانانه‌كان بخوێننه‌وه كه ئاسایش بۆی نووسیون و ناچاریان كردون به واژۆكردنی\nبه‌پێی راپۆرته‌كه‌ی ئه‌و رێكخراوه لانیكه‌م پێنج مێردمنداڵ به دادوه‌ری لێكۆڵه‌ریان وتووه له ژێر ئه‌شكه‌نجه‌دا ئیعترافیان كردووه، به‌ڵام “دادوه‌ره‌كان وته‌كانیان پشتگوێخستون”.\nهیومان رایتس وۆچ ئه‌وه‌ی رونكردۆته‌وه دۆسیه‌ی مێردمنداڵه‌كان هاوشێوه‌ی دۆسیه‌یه‌كی پێشتری 17 مێردمنداڵه كه به تۆمه‌تی هه‌بونی په‌یوه‌ندی به داعش له‌هه‌مان سه‌نته‌ردا به‌ندبون و له كانونی یه‌كه‌می 2016دا قسه‌یان بۆ رێكخراوه‌كه كردبوو.\nهه‌روه‌ها باسی له‌وه‌كرد، له ساڵی 2017دا، حكومه‌تی هه‌رێم به‌ڵێنی دامه‌زراندنی كۆمیته‌یه‌كی هاوبه‌شی له‌گه‌ڵ یونامی له عیراق دا بۆ لێكۆڵینه‌وه له تۆمه‌ته‌كان.\nدیندار زێباری، رێكخه‌ری راسپارده نێوده‌وڵه‌تییه‌كان له حكومه‌تی هه‌رێمی كوردستان پێشتر ده‌رباره‌ی تۆمه‌ته‌كان به هیومان رایتس وۆچ-ی راگه‌یاندووه “به‌رپرسانی ئاسایش ڕێگه‌یان پێنادرێ ئه‌شكه‌نجه‌ی به‌ندكراوان بده‌ن و به‌ندكراو مافی پێشكه‌شكردنی داوای یاسایی فه‌رمییان دژی ئه‌و كه‌سه‌ی ئه‌شكه‌نجه‌ی داوه”.\nزێباری ئاماژه‌ی به مافی به‌ندكراوانیش داوه له‌وه‌ی داوای پارێزه‌ر بكه‌ن و خێزانه‌كانیان له ده‌ستگیركردنیان ئاگاداربكرێته‌وه و مێردمنداڵی زیندانیكراو به ئاماده‌بونی ئه‌فسه‌رێكی ئاسایش.\nله‌باره‌ی كۆمیته‌ی لێكۆڵینه‌وه ده‌رباره‌ی تۆمه‌ته‌كان و ئه‌و رێوشوێنانه‌ی گیراونه‌ته‌به‌ر لێپرسراوه‌كه‌ی حكومه‌تی هه‌رێم هیچ وه‌ڵامێكی رێكخراوه‌كه‌ی نه‌داوه‌ته‌وه.\nزۆرێك له‌م منداڵانه به‌هۆی جه‌نگ و پێشێلكارییه‌كانی داعشه‌وه توشی ترس و دڵه‌ڕاوكێ بون\nهیومان رایتس وۆچ له راپۆرته‌كه‌یدا جه‌ختیكردۆته‌وه نابێت لێپرسراوانی حكومه‌تی هه‌رێم به‌بێ هه‌بونی به‌ڵگه‌ی ڕون له‌سه‌ر ئه‌نجامدانی تاوان هیچ منداڵێك ده‌ستگیربكه‌ن و “ده‌بێت پرۆگرامی چاكسازی و گه‌ڕانه‌وه بۆ كۆمه‌ڵگا بۆ ئه‌و منداڵانه دابین بكرێ كه ڕه‌نگه له‌گه‌ڵ داعش په‌یوه‌ندییان هه‌بوبێ. ده‌بێت به‌رپرسان دڵنیایی بده‌ن له‌وه‌ی بنه‌مایه‌كی یاسایی رون بۆ ده‌ستگیركردنی منداڵ هه‌یه و ده‌بێت منداڵه‌كه ده‌ستبه‌جێ ببرێته به‌رده‌م دادوه‌ر بۆ بڕیاردان له‌سه‌ر یاسایی بونی ده‌ستگیركردنه‌كه‌ی”.\nداواشیكردووه لێپرسراوان هه‌نگاوی به‌په‌له بنێن بۆ كۆتاییهێنان به هه‌موو شێوازێكی ئه‌شكه‌نجه و دانپێدنانی به‌زۆر، لێكۆڵینه‌وه بكرێت و سزای ئه‌و كه‌سانه بده‌ن به‌رپرسیارن له‌و كاره‌دا.\nبه‌رێوه‌به‌ری داكۆكیكردن له مافه‌كانی منداڵ له هیومان رایتس وۆچ ده‌ڵێت “زۆرێك له‌م منداڵانه به‌هۆی جه‌نگ و پێشێلكارییه‌كانی داعشه‌وه توشی ترس و دڵه‌ڕاوكێ بون و له‌بری به‌دیهێنانی عه‌داله‌ت بۆیان، ئه‌شكه‌نجه و دانپێدانانی به‌زۆر ته‌نیا نه‌هامه‌تییه‌كانیان زیاد ده‌كات و رقی زیاتر له ناخیاندا ده‌چێنێت”.\nدیندار زێباری، رێكخه‌ری راسپارده نێوده‌وڵه‌تییه‌كان له حكومه‌تی هه‌رێم ئه‌مڕۆ سێشه‌ممه 8ی كانونی دوه‌م وه‌ڵامی راپۆرته‌كه‌ی هیومان رایتس وۆچ-ی دایه‌وه و ره‌تیكرده‌وه رێكخراوه‌كه سه‌ردانی ئه‌و سه‌نته‌ره‌كه‌ی چاكسازی كردبێت بۆ بینینی به‌ندكراوان و ئاماره‌كانیان به ناراست ده‌زانێت.\nهیچ كه‌سێك بەبێ بڕیاری دادگا دەستگیرناکرێت بە هیچ تۆمەتێک و گشت رێوشوێنەکانیش بە بڕیاری دادگا ئەنجامدەدرێن\nرونیكردۆته‌وه له ئێستادا 90 كه‌س له نه‌وجه‌وانان و ئافره‌ت و منداڵ له‌و سه‌نته‌ره‌ی هه‌ولێر هه‌یه كه له‌وانه 14 كوڕ راگیراون و 50یان فه‌رمانی سزادانیان ده‌رچوه و ته‌مه‌نیان له 18 ساڵ كه‌متره، له رابردوشدا ژماره‌یه‌كی زۆریان له‌وانه‌ی بە تۆمەتی تیرۆر دەستگیرکرابون ئازاد کراون.\n“هیچ كه‌سێك بەبێ بڕیاری دادگا دەستگیرناکرێت بە هیچ تۆمەتێک و گشت رێوشوێنەکانیش بە بڕیاری دادگا ئەنجامدەدرێن، هەروەها دوای دەستگیرکردنیشی مافە یاساییەکانی خۆیان هەیە بەپێی بنەما و یاسا نێودەوڵەتییەکان”.\nدیندار زێباری ده‌ڵێت “ئەو مێردمنداڵانەی هەمانە مافی راگیراوانی دیکەیان هەیە وەک بونی پارێزەر، بەڵام ئەگەر نەیتوانی ئەوا لەسەر دادگا پێویستە پارێزەری بۆ دابین بکات”.\nبه‌وته‌ی زێباری هەرکەسێک لەلایەن دەزگا ئەمنییەکانەوە دەستگیربکرێت “بۆ ماوەی 24 کاتژمێر دەمێنێتەوە بۆ لێکۆڵینەوە دواتر بەپێی ئەنجامی لێکۆڵینەوە مامەڵەیان لەگەڵدا دەکرێت و دەنێردرێن بۆ دادگای تایبەت.. بەڵام زۆرجار بە هۆی زۆری ژمارەی راگوێزراوان رێکارە یاساییەکان ماوەیەک دەخایەنێت”.


ئه‌ندامێکی لیژنه‌ی پێشمه‌رگه و ئاسایش و ناوخۆ له په‌رله‌مانی کوردستان رایگه‌یاند له ئێستا کارده‌که‌ین بۆ چاره‌سه‌رکردنی کێشه‌ی هه‌ڵوه‌شاندنه‌وه‌ی بنکه‌ی مه‌شقی پیاده‌ی سلێمانی سه‌ر به وه‌زاره‌تی پێشمه‌رگه ئاماژه‌ی به‌وه‌شکرد ئه‌وان ده‌یانه‌وێت هێزی 70 و 80ی پێشمه‌رگه یه‌ک بگرن و بچنه ژێر چه‌تری وه‌زاره‌تی پێشمه‌رگه‌وه.\nشاخه‌وان ره‌ئوف، ئه‌ندامی لیژنه‌ی پێشمه‌رگه و ئاسایش و ناوخۆ له په‌رله‌مانی کوردستان سه‌باره‌ت به هه‌ڵوه‌شاندنه‌وه‌ی بنکه‌ی مه‌شقی پیاده‌ی سلێمانی سه‌ر به‌وه‌زاره‌تی پێشمه‌رگه به مه‌وداپرێسی راگه‌یاند "ئێمه له لیژنه‌ی پێشمه‌رگه باسی ئه‌و بابه‌ته‌مان کردووه کۆمه‌ڵێ پێشمه‌رگه له‌سه‌ر ئه‌و بابه‌ته په‌یوه‌ندییان به ئێمه‌وه کردووه، ئێمه‌ش بیرمان له‌وه کردۆته‌وه چ میکانزمێک بدۆزینه‌وه له‌گه‌ڵ وه‌زاره‌تی پێشمه‌رگه قسه بکه‌ین بۆ چاره‌سه‌ری ئه‌م بابه‌ته".\nشاخه‌وان ره‌ئوف وتیشی "ئێمه وه‌ک لیژنه‌ی پێشمه‌رگه و ئاسایش و ناوخۆ و ئه‌نجومه‌نه خۆجێیه‌کان کار له‌سه‌ر ئه‌وه ده‌که‌ین چۆن هێزی 70 و 80ی پێشمه‌رگه یه‌ک بگرن و بچنه ژێر چه‌تری وه‌زاره‌تی پێشمه‌رگه، بۆئه‌وه‌ی ببێته هێزێکی پشتیوانی نیشتیمانی و نه‌ته‌وه‌یی".\nئه‌و ئه‌ندامه‌ی لیژنه‌ی پێشمه‌رگه و ئاسایش و ناوخۆ ئاماژه‌ی به‌وه‌کرد "ئێمه نامانه‌وێت ئه‌و هێزانه‌ی که له‌ده‌ره‌وه‌ی وه‌زاره‌تی پێشمه‌رگه‌ن وه‌ک ئێستا بمێنێته‌وه، به‌ڵکو ده‌مانه‌وێت هه‌موو هێزه‌کان کۆبکرێته‌وه، ته‌نانه‌ت ئه‌مریکییه‌کان و وڵاتانی ده‌ره‌وه کار له‌سه‌ر ئه‌وه ده‌که‌ن ئه‌م هێزانه یه‌ک بگرن".\nبه‌پێی ئه‌و زانیاریانه‌ی ده‌ست مه‌وداپرێس که‌تووه بنکه‌ی مه‌شقی پیاده‌ی سلێمانی سه‌ر به‌وه‌زاره‌تی پێشمه‌رگه که پێکهاتوون له هێزه‌کانی 70 و 80 له ئێستادا به‌بێ هۆکار هه‌ڵوه‌شاوه‌ته‌وه،هه‌ربه‌پێی زانیارییه‌کان هێزه‌کانی 80 نێردراون بۆ باپشتیان له‌سنوری قه‌زای سۆران، به‌ڵام تاوه‌کو ئێستا چاره‌نوسی هێزه‌کانی 70 نادیاره که ده‌نێردرێنه کوێ.


"پۆچیتینۆ به‌م مه‌رجه ده‌بێته راهێنه‌ری یوڤێنتۆس"\nماوریسیۆ پۆچیتینیۆ راهێنه‌ری تۆتێنهام\nماوریسیۆ پۆچیتینیۆ یانه‌ی یوڤێنتۆس\nبه گوێره‌ی سه‌رچاوه‌كانی راگه‌یاندنی ئیتاڵیا یانه‌ی یوڤێنتۆس له هه‌وڵێكی چڕدایه بۆ ئه‌وه‌ی به ته‌واوه‌تی له‌گه‌ڵ ماوریسیۆ پۆچیتینیۆی به‌ڕێوه‌به‌ری هونه‌ری تۆتێنهام بگاته رێككه‌وتن و شوێنی ئالێگری بگرێته‌وه.\nرۆژنامه‌ی كۆریێری دێلۆ سپۆرتی ئیتاڵی دووپاتیده‌كاته‌وه پۆچیتینیۆ گرنگترین ئامانجی كارگێری یوڤێنتۆسه و به شێوه‌یه‌كی سه‌ره‌تایی گه‌یشتوونه‌ته رێككه‌وتن، راهێنه‌ره ئارجێنتینیه‌كه‌ش بۆ هه‌ر وه‌رزێك داوای 20 ملیۆن یۆرۆی له خانمه پیره‌كه كردووه.\nله‌لایه‌ن خۆیه‌وه رۆژنامه‌ی توتۆ سپۆرتی ئیتاڵی ئاماژه‌ی به‌وه كردووه پۆچیتینیۆ تاكه راهێنه‌ری به‌ربژێر نییه بۆ شوێنگرتنه‌وه‌ی ئالێگری و هاوكات دیدیه دیشامپی راهێنه‌ری فڕه‌نساش یه‌كێكه له به‌ربژێره‌كان.\nپۆچیتینیۆی ته‌مه‌ن 47 ساڵ، پێشتر وه‌ك یاریزان ناوبانگێكی گه‌وره‌ی نه‌بوو، له 2006 له یانه‌ی ئیسپانیۆل وازی له یاریكردن هێنا، پاشان له‌گه‌ڵ ئه‌و یانه‌یه یه‌كه‌مین ئه‌زموونی راهێنه‌رایه‌تی له لالیگا تاقی كرده‌وه، دوای 3 ساڵ له یانه‌ی ساوسهامپتن داوا كرا، دوای یه‌ك وه‌رز ئه‌ركی راهێنه‌رایه‌تی تۆتێنهامی له 2013 وه‌رگرت، له‌وكاته‌وه هیچ ناسناوێكی نه‌بردۆته‌وه، به‌ڵام به‌رده‌وام یانه‌كه‌ی بۆ چامپیۆنزلیگ سه‌رخستووه و بۆ یه‌كه‌مجاریش له مێژوودا یانه‌كه‌ی گه‌یاندۆته فایناڵی چامپیۆنزلیگ.


لاوان بنیاتنەری ئایندەی كوردستانن\nدەریا سدیق 17/02/2021 - 14:50 وتار\nیەكێتیی لاوانی دیموكراتی كوردستان رێكخراوێكی جەماوەریی دیموكراتی مەدەنی ئازادە، تێدەكۆشێت لە پێناو چەسپاندنی ماف و داخوازییەكانی لاوان و بەشداریكردنیان لە بونیادنانی كۆمەڵگەیەكی مەدەنی لە چوارچێوەی پرەنسیپەكاندا، ئەم رێكخراوە لە 18-2-1953 لەسەر ڕاسپاردەی بارزانی نەمری باوكی ڕوحی و نەتەوەییمان، دامەزرا.\nئێستا 68 ساڵ بەسەر دامەزراندنی یەكێتیەكەمان تێدەپەڕێت، لەو یادەدا جێی خۆیەتی پیرۆزبایی لە سەرۆک و ڕێبەری كورد، جەنابی سەرۆک بارزانی و سەركردایەتیی یەكێتی لاوان و ئەندامانی و سەرجەم لاوانی كوردستان بکرێت.\nیەكێتییەكەمان مێژووێكی پڕ سەروەری  لە بەشداریکردن لە خەبات و بەرخودانی بزاڤی نەتەوەیی كوردستان هەیە و بارزانی نەمر بە ”شوڕەی پۆڵایین بۆ پاراستنی كوردستان“، وەسفی کردووە.\nتێکڕای ئەندامانی یەکێتیی لاوانی دیموکراتی كوردستان شانازی بە خاک، و نیشتمان و ئاڵای کوردستان دەکەن و لە رۆژە سەختەکاندا، پێشمەرگەئاسا ئامادەی گیانبەختکردنن بۆ سەروەریی کوردستان و چەندین قوربانییان داوە و دەیدەن.\nئێمە لە یەكێتیی لاوانی دیموكراتی كوردستان بەردەوام جەخت لەوە دەکەینەوە، كە لاوانی کوردستان سەروەتێكی گرنگی ئەم نیشتیمانەن، بۆیە داواكارین لە لایەنە پەیوەندیدارەكان سوود لە تواناكانیان  وەربگرن و كار بۆ سەرخستنیان بكرێت و بواریان بۆ برەخسێنن.\nدابینکردن و بەدەستهێنانی مافە ڕەواكانی خەڵكی كوردستان بە گشتی و لاوان بە تایبەت بەردەوام ئامانجی یەکێتیی لاوانی دیموکراتی کوردستان بووە.\nسەری ڕێز بۆ شەهیدانی كورد و كوردستان دادەنەوێنین\nهەر بەرز و پیرۆزبێت 18ـی شوبات


“مردن له لووتکه دا” قادر وریا – Giareng\n“مردن له لووتکه دا” قادر وریا\nلە 17 ئاب , 2019\n“ئه‌من ره‌حمانی سۆفیزاده‌م پێ ده‌ڵێن، کوڕی سۆفی ره‌سووی گاچۆله‌که‌ی”! ئه‌م ڕسته‌یه که کاک ره‌حمان جاروبار به کاری دێنا، هه‌نووکه‌ش ده‌توانێ پاش سێ ده‌یه له شه‌هید بوونی، خوێندنه‌وه‌یه‌ک له که‌سایه‌تیی ئه‌م لاوه شۆڕشگێره به‌ده‌سته‌وه بدا.ئه‌ویش شانازیکردنه به پێگه‌ی زه‌حمه‌تکێشانه و هه‌ژارانه‌ی بنه‌ماڵه‌که‌ی، خۆلێنه‌گۆڕان‌و بڕواهه‌بوونه به‌و ڕاستییه که له جیهانی خه‌بات و تێکۆشانی شۆڕشگێڕانه‌و له‌حیزبێکی نه‌ته‌وه‌یی‌و دیموکرات‌و خه‌ڵکی دا، ده‌بێ ڕاده‌ی شۆڕشگێڕی‌و هه‌وڵدانی دڵسۆزانه‌و راستگۆیانه‌ی که‌سه‌که‌و موخلیس بوونی بنه‌ماله‌که‌ی بۆ بزووتنه‌وه‌ی شۆڕشگێرانه‌و نه‌ته‌وه‌و نیشتمان، پێوه‌ر بن بۆ شانازی به خۆکردنی تاکه‌کان، نه‌ک سامان و پێگه‌ی عه‌شایری و چینایه‌تی. کاک ره‌حمان حه‌قی بوو به شانازییه‌وه ناوی بنه‌ماڵه‌که‌ی بینێ. باوکی که‌سێکی نه‌خوێنده‌واری ئاسایی بوو که ژیانی شه‌رافه‌تمه‌ندانه‌ی خۆی و بنه‌ماڵه‌که‌ی به ره‌نجی شانی خۆی دابین کردبوو. به دوای ده‌ستپێکردنه‌وه‌ی تێکۆشانی ئاشکرای حیزبی دیموکراتی کوردستان، نه‌ک هه‌ر کاک ڕه‌حمان و کاک که‌ریمی براگه‌وره‌ی، به‌ڵکوو سۆفی ره‌سووی باوکی‌و دایه‌خه‌جیجی دایکی و خوشکه‌کانیشی،چاره‌نووسی خۆیان به خه‌باتی حیزبی دیموکراته‌وه به‌سته‌وه. سۆفی ڕه‌سوو بوو به پێشمه‌رگه، کچه‌کان تێکه‌ڵ به کاری یه‌کیه‌تیی لاوان‌و په‌روه‌رده‌وفێرکردن له قوتابخانه‌کانی شۆڕش بوون. دایه خه‌جیج، بوو به دایکی هه‌موو پێشمه‌رگه‌کان‌و ماڵه پێشمه‌رگانه‌و سادده‌که‌ی، به دڵی گه‌وره‌و ڕووی خۆش کردبووه ماڵی هه‌موو پێشمه‌رگه‌یه‌کی دووره که‌س‌و دووره‌دایک.به داخه‌وه سۆفی ڕه‌سوو له سه‌ره‌تای به‌هاری 1363 شه‌هید بوو. دواتر دایه خه‌جیج، ره‌حمانی جوامێر و به‌وه‌جیشی له ده‌ست دا. ده‌بێ ئه‌و کاته‌ی ئه‌و دایکه گه‌وریه، چه‌ند پارچه‌یه‌کی جگه‌ری له‌چیا به جێ هێشت‌و به یک دوو منداڵی بچووکه‌وه به ناچاری گه‌ڕایه‌وه پیرانشار، چ ئێشێکی پێگه‌یشتبێ‌و چ ئازارێکی چێشتبێ؟!\nکۆتایی هاوینی1360کاتێک ناوچه‌ی شنۆ گیرایه‌وه، منیش وه‌ک هه‌موو کادر‌و پێشمه‌رگان په‌ڕیوه‌ی ناوچه‌ی لاجان بووم. ئه‌و کات بنکه‌ی به‌ڕێوه‌به‌ریی یه‌کیه‌تیی لاوانی دیموکرات له دۆڵی خدراوێ بوو. بۆ سه‌ردانی هاوڕێیه‌کی خۆشه‌ویستم‌و بۆ حه‌سانه‌وه و هه‌واگۆڕین،بڕیارم دا چه‌ن ڕۆژێک بچمه دۆڵی خدراوێ.له ساکه‌که‌مدا وتارێکی خۆشم له باره‌ی ڕووداوه سیاسییه‌کانی ئه‌و کاتی کوردستان که به ناوی کۆمیته‌ی حه‌سه‌ننوورانی حیزبی دیموکرات بڵاو ببۆوه، پێ بوو. له بیرمه ناوی وتاره‌که ”زره‌شۆڕشگێڕه‌کان له مه‌یدانی خۆناساندن دا” بوو. هه‌ر که گه‌یشتمه بنکه‌ی به‌ڕێوه‌به‌ری گشتی‌و لای کاک ره‌حمان‌و هاوڕێیانی دیکه، زوو داوای خویندنه‌وه‌و نیشاندانی شێعر‌و نووسینی تازه‌ی لێکردم. چه‌ند شێعرێکی تازه‌ی خۆم بۆ خوێندنه‌وه. وتاره‌که‌شم که تایپ کرابوو و ناوی کۆمیته‌ی حه‌سه‌ننوورانی له سه‌ر بوو، نیشان دان‌و وتم دیاره ئه‌وه‌ش نووسینی منه. کاک ره‌حمان، لێی وه‌رگرتم‌و کوتی کارم پێیه‌تی. گوتم چی لێ ده‌که‌ی؟ گوتی جارێ با لای من بێ. یه‌ک دوو ڕۆژان ون بوو.دیار بوو چووبۆوه سه‌ردانی کۆمیته‌ی شارستانی پیرانشار‌و سه‌ردانی بنکه‌ی یه‌کیه‌تیی لاوانی پیرانشاریشی کردبوو. که گه‌رایه‌وه لامان، هه‌ر ئه‌وه‌نده‌م دیت وتاره گۆرینه‌که‌ی منیشی به تایپکردنه‌وه‌یه‌کی نوێ له ساکه‌که‌ی ده‌رهێنا که وه‌ک به‌یاننامه به ناوی کۆمیته‌ی به‌ڕێوه‌به‌ریی یه‌کیه‌تیی لاوانی دیموکرات له پیرانشار بڵاو ببۆوه! گوتم چۆن شتی وا ده‌بێ؟ ئه‌وه نییه پێشتر به ناوی شوێنێکی دیکه بڵاو بۆته‌وه؟! گوتی: “پێت وایه چه‌ند که‌س، ئه‌وی پێشووی دیوه؟ وتاره‌که‌م هێنده پێ جوان بوو پێم حه‌یف بوو، خه‌ڵکێکی دیکه‌ش نه‌یبینن.” به‌وه‌شه‌وه نه‌وه‌ستا‌و کاتێک بۆ کاروباری ته‌شکیلاتی‌و یه‌کیه‌تیی لاوان چووبووه سه‌ردانی ده‌فته‌ری سیاسی، وتاره‌که‌می دابوو به رادیۆی ده‌نگی کوردستانی ئیران. ئێواره‌یه‌ک که به عاده‌تی هه‌موو ڕۆژان گوێم دابووه به‌رنامه‌کانی رادیۆ، کاتیک نۆره‌ی خوێندنه‌وه‌ی لێکدانه‌وه‌ی سیاسی هات‌و نووسینه‌که‌ی من خوێندرایه‌وه، له خۆشیان هه‌ر ئه‌وه‌نده بوو باڵم لێنه‌ڕوا. هه‌ر له‌م سه‌فه‌ره دا، کاک ڕه‌حمان‌و هاوکارانی، له گه‌ڵیان باس کردم که به‌ڕێوه‌به‌ریی گشتیی یه‌کیه‌تی لاوانی دیموکرات له سمیناری هاوینی ڕابردووی خۆی دا بڕیاری داوه گۆڤارێکی مانگانه وه‌ک ئۆرگانی خۆی بڵاوبکاته‌وه. داوایان لێ کردم واز له ئه‌ندامه‌تیی کۆمیته‌ی حیزبی بێنم و بێمه نێو به‌ڕێوه‌به‌ریی گشتی یه‌کیه‌تیی لاوان‌و خۆم بۆ کارکردن له‌و گۆڤاره ته‌رخان بکه‌م که دیاره به هۆی هۆگریم به کاری نووسین، پێشنیارێکی وام له خوای ده‌ویست‌و به قسه‌م کردن.\nئێستا که یادی 30 ساڵه‌ی ئه‌و هاوڕێ خۆشه‌ویسته ده‌که‌مه‌وه، جێی خۆیه‌تی بیدرکێنم که سه‌ره‌تای به‌سه‌ردابڕانی ئه‌م ناوه‌ی ئیستاشم(قادر وریا) هه‌ر ده‌گه‌ڕێته‌وه بۆ یه‌که‌م ڕۆژه‌کانی کارکردنم له گه‌ڵ کاک ڕه‌حمان له ناوچه‌ی ره‌به‌ت. داستانه‌که به‌و جۆره‌یه که کاک ره‌حمان که له چه‌ند ساڵ پێشتره‌وه ده‌یناسیم، ده‌یزانی نازناوی شێعریم و ناوی تیکۆشانم له یه‌کیه‌تیی لاوان دا (ع.وریا) و “وریا” بوو. به‌لام من که بۆ کار و تیکۆشانی حیزبی چوومه ره‌به‌ت، له ڕێگایه دا بڕیارم دا هه‌ر به ناو و شۆره‌ته ئه‌سلییه‌ی خۆم(قادر ڕه‌حمانی) بچم. چونکه پێم وابووموحیتی ئه‌وێ له یه‌کیه‌تیی لاوان جیاوازه‌و ئه‌م جۆره ناوله‌خۆنانه، هه‌ر بۆ یه‌کیه‌تیی لاوان ده‌ست ده‌دا و له‌وێ نه‌ک به که‌لکم نایه، له‌وانه‌یه لێم ببێته ئه‌سبابی ده‌ردیسه‌رییش. هاوکارانی تازه هه‌ر به “قادر” ناویان دێنام به‌لام کاک ره‌حمان هه‌ر کات پێم ده‌گه‌یشت به “وریا”بانگی ده‌کردم. له‌م بێنه و به‌ره‌یه دا، له جیاتی یه‌کێک له‌و دوو ناوه‌م له کۆڵ بێته‌وه، تێهه‌ڵكێشێک له هه‌ر دوویان، ناوی “قادر وریا”م به‌سه‌ردابڕا.\nنامه‌وێ داستانی به‌ره‌نگاریی قاره‌مانانه‌ی ئه‌و رۆژه‌ی کادر و پێشمه‌رگه‌کانی کۆمیته‌ی شارستانی ره‌به‌ت که  شه‌هیدبوونی کاک ره‌حمان سۆفیزاده وکادری ئازا مه‌حموود فه‌یزیی لێ که‌وته‌وه، بگێڕمه‌وه.13 ساڵ له‌مه‌وبه‌ر له نووسینێک له ژیر ناوی” له سه‌ر کانیی جانداران ڕا تا نیو گۆڕستانی گه‌رۆر”، هێندێک لایه‌ن و دیمه‌نی ڕووداوه‌کانی ئه‌و ڕۆژه‌م گێڕاوه‌ته‌وه. یادی ئه‌م دوو لاوه شۆڕشگێڕه که له‌م ڕۆژه دا له ته‌نیشت یه‌کتر گیانیان به‌خشی، لای من هه‌میشه به زیندوویی ده‌مێنێ.\nزۆر له قاره‌مانانی دنیای وه‌رزش‌و ناودارانی بواری هونه‌ر،ته‌نانه‌ت ژماره‌یه‌ک له که‌سایه‌تییه سیاسییه‌کانیش، له‌و کاته دا که له ترۆپکی سه‌رکه‌وتن و ناوبانگ‌وخزمه‌ت‌و خوڵقاندن دان، ده‌کشێنه‌وه. چونکه ده‌یانه‌وێ وێنه‌یه‌ک له‌وان که له بیر‌و حافیزه‌ی خه‌ڵک دا به جی ده‌مێنێ، وێنه‌ی هه‌ڵکشان‌و مانه‌وه‌یان له به‌رزایی دابێ. ڕه‌حمان سۆفیزاده‌ش له لووتکه‌ی پاکی، بوێری، خۆنه‌ویستی و شۆڕشگێڕی دا ماڵاوایی کرد. به دڵنیایه‌وه ئه‌گه‌ر مابا‌و ئاوا زوو گیانی لێنه‌ستیندرابا، به‌و هه‌مووه توانا‌و لێوه‌شاوه‌یی‌و ئاماده‌ییه‌ی تێی‌دا بوو، له تیکۆشانی حیزبه‌که‌ی و خه‌باتی نه‌ته‌وه‌که‌ی دا، ڕۆڵ‌و ئه‌رک‌و به‌رپرسایه‌تیی گه‌وره‌تری ده‌که‌وته سه‌رشان،ناوبانگی زۆر زیاتر بڵاو ده‌بۆوه. له‌وانه بوو یه‌ک له جوانترین که‌سه‌کان بۆ ژیانی هاوبه‌ش هه‌ڵبژێرێ، ببێته باوکی ژیرترین‌و شیرینترین کچ و کوڕ،زۆر شوێنی جوان ببینێ،زۆر خۆشیی ژیان که پێشتر نه‌یدیون تاقی بکاته‌وه،له کار‌و به‌رپرسایه‌تیی حیزبی و‌سیاسییش دا، هه‌تا ئه‌و په‌ڕی بڕوا.به‌ڵام مه‌رجیش نه‌بوو ئه‌و سیما بێگه‌رد و بێخه‌وشه‌وی کاتی شه‌هیدبوون‌و ئه‌و کارنامه پرسه‌روه‌رییه‌ی بۆ هه‌میشه بۆ بپاریزرێ. ئه‌و، “هێمن” وته‌نی ژێنیێکی کورت به‌ڵام پڕاوپڕ له شانازی و شه‌ره‌فی هه‌بوو، به خۆبه‌ختکردنی ئاگایانه‌ی له مه‌یدانی به‌ره‌نگاری له گه‌ل دوژمنی داگیرکه‌ر له هه‌ڕه‌تی لاوه‌تیدا، جوانترین وێنه‌ی خۆی له بیره‌وه‌ریی هاونه‌سله‌کان‌و هاوسه‌رده‌مه‌کانی خۆی دا به جێ هێشت.


2018-07-19 [04:38 AM]\nشاندێکی نێردە و ڕاوێژکاری یەکێتیی ئەورووپا بۆ کاروباری ئەمنی، لە دیدارێکیاندا لەگەڵ بەڕێوەبەری پۆلیسی ھەولێر، ستایشی ھێزە ئەمنییەکانی ھەولێریان کرد لە دابینکردنی ئەمنییەت و سەقامگیری بۆ ھاووڵاتیان.\nئەمڕۆ بەڕێوەبەری پۆلیسی پارێزگای ھەولێر، لیوای مافپەروەر "عەبدولخالق تەڵعەت" پێشوازیی لە شاندێکی نێردە و ڕاوێژکاری یەکێتیی ئەورووپا بۆ کاروباری ئەمنی، کرد.\nلە دیدارەکەدا، بەڕێوەبەری پۆلیسی ھەولێر، باسی لە پاراستنی ئەمنییەتی شاری ھەولێر کرد و گوتی، ھەموو ھەوڵێک خراوەتە گەڕ بۆ پارێزگاریکردن لە سەروماڵی ھاووڵاتیان و ھێزەکانی ئاسایشی ناوخۆش بەردەوام لە ئەرک و ئامادەباشیدان تا خەڵک لەوپەڕی ئارامیدا بژین.\nشاندەکەی نێردە و ڕاوێژکاری یەکێتیی ئەورووپا بۆ کاروباری ئەمنی، ستایشی ڕۆڵی پۆلیس و ھێزە ئەمنییەکانیان کرد بۆ پاراستنی ئارامیی شاری ھەولێر و ڕایانگەیاند، ئەو ئارامی و سەقامگیرییەی لە کوردستان بە گشتی و بە تایبەتیش لە ھەولێر ھەیە، جێی دەستخۆشییە و لە ڕۆژھەڵاتی ناویندا کەموێنەیە.\n"یەکێتیی ئەورووپا، خۆشحاڵە کە لە ناوچەکەدا کوردستان ئارامترین شوێنە و جگە لە دابینکردنی ئەمنییەت بۆ ھاونیشتمانیانی ھەرێم، نزیکەی ٢ ملیۆن ئاوارەی ڕۆژئاوای کوردستان و ناوەڕاست و خوارووی عێراقی حەواندووەتەوە". ئەمە قسەکانی نێردە و ڕاوێژکاری یەکێتیی ئەورووپا بوون.